
1. Понятие за вещно право. Вещното право като част от обективното гражданско право и като учебна дисциплина. Предмет, система и източници на вещното право
Терминът ВЕЩНО ПРАВО може да се употребява с различни значения - като съвкупност от правни норми, уреждащи вещни правоотношения, притежаването и упражняването на права върху вещ. Като субективно право, като възможност за действие (власт) на едно лице върху вещ. Като наука изследваща вещно-правни норми. Като учебна дисциплина. 

Предмет - субективните вещни права имат слените особености – вещното право е вид субективно гражданско право. То е притезателно (притезателно право - вид субективно право, което дава власт на неговия носител да изисква от останалите субекти извършването или неизвършването на нещо), имуществено, прехвърлимо, абсолютно и безсрочно право. 
Обект на вещното право са вещи – материални предмети, реално съществуващи и обособени. Съдържанието на вещното право се състои във възможността на носителя да упражнява въздействие върху вещта. Въздействието носителя извършва сам по своя воля. Връзката между носителя на вещното право и вещта е лицевата страна на вещното право. Тя е главното в правоотношенията. На всяко субективно право противостои правно задължение, като необходима част от правоотношението. При вещното право правното задължение се състои в бездействие, в пасивно поведение на всички други лица. Трябва да се въздържат от въздействие върху същата вещ. Вещното право има абсолютен характер – означава, че вещното право следва вещта, където и да се намира тя, дори когато премине в ръцете на друг собственик. Собственикът си остава такъв дори и да не владее вещта. Вещните права дават право на предпочитание. Те могат да се противопоставят на всички лица придобили по-късно облигационни или вещни права върху същата вещ (първият по време е по–силен по право). Вещните права са ограничени на брой и са установени от закона. Субектите не мога да учредяват свободно други вещни права. Носителят на вещно право задоволява своя интерес чрез въздействие върху вещта като я владее, ползва и разпорежда с нея. Може да не ги извърши, да се откаже от правото си. Вещните отношение са отношение между равнопоставени субекти. 


Вещно право е призната или установена и гарантирана от закона възможност на едно лице да упражнява власт върху определена вещ за задоволяване на неговия интерес и да иска от всички други лица да си въздържат от въздействие върху същата вещ. Като обективно право вещното право е съвкупност от правни норми. 

Разграничаване от другите права. 
     
Вещно право и облигационно право. Целта на вещното право е да осигури задоволяване на интереса на своя носител чрез непосредствено въздействие върху вещите. То е абсолютно право. При облигационното право кредиторът не упражнява власт и въздействие върху определена вещ. Неговият интерес може да бъде задоволен само от точно определено лице – длъжника. Няма вещ в центъра на облигационното право. Носителят на вещното право може ежедневно да удовлетворява своя интерес като въздейства върху вещта, а при облигационното право, длъжника щом изпълни задължението си се удовлетворява интереса на кредитора. Вещните права са ограничени по вид и съдържание, а облигационните са различни и съдържанието им се определя свободно от страните. 

Вещно право и трудово право -  трудовото право има за предмет предоставяне на работна сила, при което страните не са напълно равнопоставени. Работникът е под дисциплинарната власт на работодателя. При вещното право има равнопоставеност. 

         Източници на вещното право – 1. Законови - Конституцията от 1991 год. нормите, които признават и гарантират частната собственост, правните условия за стопанска дейност, ограничаване на принудителното отчуждаване, използване на общинската и държавна собственост. Освен Конституцията, Закон за собствеността (ЗС); ЗУТ, СК, ЗЖСК, ЗСПЗЗ.

         2. Подзаконови – правилници за прилагане на горните закони. 

                                        Видове вещни права – 

- Пълни вещни права – правото на собственост – дава най-пълна власт върху определена вещ. Всички други лица трябва да въздържат от въздействие спрямо вещта. 

- Ограничени вещни права – право на ползване, право на строеж, на надстрояване, сервитути. 
2. Понятие за вещи (имоти)

Понятие и характеристика на вещите – вещта е материален предмет, който има самостоятелно материално съществуване. Всяка вещ се характеризира с два признака: телесност – всяка вещ има материален субстрат, възприема се, докосва се и съществува независимо от нашето съзнание. Енергията също е вещ. Самостоятелност – всеки материален предмет трябва да е физически и правно обоснован, отделен от друг предмет. При движимите вещи правната самостоятелност следва от физическата им обособеност. При недвижимите имоти, обособяването е в резултат на изкуствени граници. Поради липса на обособеност някои вещи не могат да бъдат обект на вещното право – въздух, вода. Ако са поставени в съд се обособяват. 

Човекът не е вещ, но частите от тялото са вещи. Вещи са всички други същества – животни, риби и птици. Не са вещи – съвкупността от вещи /стадо/. Само законът може да третира съвкупността като единен обект. 
      Видове вещи: 

      Според начина на закрепване към земята 

      1. Недвижими – прикрепени трайно към земята или към постройка – земя, растения, сгради.

     1.1. Недвижими по природа -  земята и земната повърхност, трайни насаждения.

     1.2.Недвижими вещи по предназначения -  това са вещи, които по своето естество са движими.

     Недвижимите вещи се наричат още имоти -  жилищни (жилище, жилищно строителен парцел или право на строеж, надстрояване и пристрояване); вилни имоти (за здравни и курортни нужди) извън населени места; гаражи; ателиета; магазини. 

      Движими вещи – всички други, които не са недвижими. Могат да се местят от едно  място на друго движени от собствена или друга сила. 

Според формата на сделките 
За сделки, с които се прехвърля право на собственост или се учредяват вещни права върху недвижими имоти, закона изисква спазване на писмена форма, като условие за действителност – нотариален акт (титули за собственост). За други сделки се изисква писмена форма с нотариална заверка на подписите. За движимите вещи сделките по тях са неформални, но за някои също се изисква писмена форма и нотариална заверка – продажба на автомобил. 

С оглед придобиване на давност                              
При някои давността е 10-годишна, при други се придобиват права с 5 годишна давност (при недвижимите вещи). При движимите това е недопустимо. 

Според защита на владението 
Владението на недвижим имот се защитава срещу всяко нарушение, а на движима вещ само при нарушение по насилствен или скрит начин. 

С оглед реалните обезпечения на кредитора
Ипотека се учредява върху недвижим имот, а върху движими вещи – залог.

Според потребността на вещите 
Потребими и непотребими. Право на ползване може да се учреди само върху непотребми вещи, тъй като след прекратяването ползвателят трябва да върне вещта. 
Според делимостта на вещите 
Неделими вещи са два вида 
· по природа (животно) 

· неделими по закон (земеделски земи) 

Според определеността  

Индивидуално определени и родово определени. 

Според съотношението им 
Главни и принадлежности. 
     
Плодове – това е доходът, който се получава от една вещ, без да се засяга съществено нейната цялост. 
                                  Видове плодове :
Естествени – отделят се от друга вещ периодически без да се засяга нейната цялост. Те могат да бъдат органически (в резултат на биологични процеси) и  неорганически (в резултат на намесата на човек).
Граждански плодове –  това е доходът, който едно лице получава от определена вещ по силата на правотношения между него и друго лице (наем, лихви). Те не са вещи. 
Парите са особена категория вещи, те са родово определени, разглеждат се от облигационното право, но като предмети могат да бъдат обект и на правото на собственост. 

3. Недвижими имоти в границите и извън границите на населеното място
Недвижимите вещи се наричат имоти. Същите могат да се намират в населеното място и извън него. Тези в населените места са  жилищни имоти – жилище, жилищно-строителен парцел или права за строеж, надстрояване или пристрояване. Устройството на жилището се състои от помещения, които са функционално обединени в самостоятелен обект предназначен за задоволяване на жилищни нужди. Жилищно-строителният парцел е регулиран парцел или нерегулирано дворно място. 

Вилни имоти – намират се извън строителните граници на населеното място. Определят се с градоустройствени планове. Вилният имот може да бъде вилен парцел или право на строеж, самостоятелна вилна сграда или части от нея. Тези имоти задоволяват здравни и курортни нужди. 

Гаражи – самостоятелно обособени обекти за паркиране на автомобили. Могат да се изграждат както в жилищни, така и във вилни сгради. Могат да са свързани или не със сградата. Гаражът не е част от сградата, дори да е свързан с нея, а се смята за обособен имот.

Ателиета – обособени обекти в жилищна сграда. По проект не са жилища и служат за задоволяване на творчески нужди. Имат самостоятелен санитарен възел, кът за почивка, склад и кухня.

Магазин -  самостоятелно обособено или свързано със сградата помещение, предназначено за търговски занаятчийски или други нужди.

Съобразно местонахождението си, недвижимите имоти могат да се разделят на имоти в границите на населените места и такива извън границите на населените места – вилни имоти, земеделски земи. Недвижимите имоти според субектите на правото на собственост се делят на държавни, общински, на юридически и физически лица.  

Собствеността и ползването на земите се уреждат със специален закон – Закон за собствеността и ползването на земеделски земи (ЗСПЗЗ) и правилника за прилагането му (ППЗСПЗЗ). Земята е необходимо условие за съществуването на човека. Земеделските земи са предназначени за земеделско стопанство. Земята не е само място, върху което се строи. Могат да се разглеждат като обект на право на собственост и като обект на право на ползване. 

Обекти на правото на собственост върху земеделски земи.  Обект е земята, която е обособена вещ, естествено дадена от природата. Тя е средство за производство. Ограничена е и не  може да се увеличава. По природа е особена недвижима вещ, не може да бъде премествана. Тя е и неделима вещ. Мислено се разделя на отделни части – имоти, които се третират като самостоятелни обекти на вещното право. Земята е незаместима вещ. Тя е непотребима вещ. 
С оглед носителя правото на собственост земите могат да са:

Земи, които са изключителна държавна собственост;

Собственост на общините;

Земи от държавният поземлен фонд;

От държавен горски фонд;

Частна собственост на граждани;

Собственост на юридически лица.
С оглед на стопанското им предназначение земите се делят на земеделски земи; земи включени в горския фонд; предназначени за строителство (в населените места).
4. Владение и държане.
Собственикът владее, ползва и се разпорежда с вещта. Законът му признава и гарантира това право. Има случаи, когато лице, което няма вещно право фактически упражнява такова право (лице, което е намерило чужда, загубена вещ). Тези лица фактически имат вещта, те я държат ползват, могат да се разпореждат се нея като я продадат, подарят, изоставят. Те фактически упражняват едно вещно право, което не притежават. Истинският собственик има такова право, но реално не го упражнява. Едно е правното, а друго фактическото положение на вещта. Лицето, което фактическо упражнява съдържанието на едно вещно право наричаме владелец. Владението е фактическо отношение между хората по повод на вещите. Това е упражняването на фактическа власт върху вещ. Владелецът упражнява пълна власт и изключва възможността други да въздействат върху същата вещ. При пълното владение владелеца си служи с вещта, прибира плодовете и може да се разпорежда с нея. Ако упражнява ограничено вещно право и властта ще е ограничена. Това е обективният признак. 

Субективният признак е намерението на владелеца да държи вещта като своя. Владелецът държи вещта като своя, докато не се докаже, че държи вещта за другиго. Владението трябва да е постоянно, непрекъснато, несъмнено, спокойно, явно. 

     Разграничаване на владението и държането. Държането е упражняване на фактическа власт върху вещ, което лицето не държи като своя. Общото между владението и държането е, че и при двете се упражнява фактическа власт върху вещ. Разликата е в намерението. Държателят няма намерение да свои вещта. Той държи вещта за другиго, за владелеца или собственика. 
Предмет на владението – движими и недвижими вещи, независимо чия собственост са. Вещните права също могат да бъдат предмет на владение. 

      Начини за осъществяване на владението 
- Владение чрез другиго – фактическата власт се упражнява чрез друго лице. Владелецът има намерение да държи вещта чрез това лице, което се явява държател;

- Съвладение – фактическата власт се упражнява от няколко владелеца. То не е уредено от закона, но се среща в практиката (при наследяване, наследниците използват общо имот).

Видове владения:

Пълно владение – владелецът упражнява такива въздействия върху вещта, каквито може да извършва и собственика – владее, ползва и се разпорежда с веща. 

Ограничено владение – осъществява действия, съответстващи на едно ограничено вещно право (право на строеж, на ползване, на сервитут).
Добросъвестно владение – когато владелецът владее вещта на правно основание, годно да го направи собственик, без да знае, че праводателят му не е собственик или предписаната от закона форма е била опорочена.
Недобросъвестно владение – което не е добросъвестно (без грижа да добър стопанин).

Способи за придобиване на владението:  

 
Чрез едностранни действия  

   
Със съгласие на досегашния владелец 

Чрез превръщане на досегашния владелец в държател 
Способи за изгубване на владението: 
За да е налице владение трябва кумулативно да съществуват двата признака: упражняване на фактическа власт върху вещта и намерение да се държи като своя. С отпадането на един от тях владението се загубва.  Не е необходимо постоянно въздействие върху вещта, за да се продължи владението. Изгубване на владението чрез превръщане на държането във владение. Това може да стане със съгласието на предишния владелец. Например собственикът на вещта я продава на наемателя. 

5. Добросъвестно владение. Понятие. Правно значение на добросъвестното владение.
Владелецът е добросъвестен, когато владее вещта на правно основание годно да го направи собственик, без да знае, че праводателят му не е собственик или че предписаната от закона форма е била опорочена. Достатъчно е добросъвестността да е съществувала до възникване на правното основание. 

Правно основание – има се предвид всеки акт, чрез който може да се прехвърли право на собственост или да се учреди друго вещно право. Правни основания за добросъвестно владение могат да бъдат:

Гражданско-правна сделка – всяка сделка, с която се прехвърля собственост или се учредява вещно право (двустранни сделки – договор за продажба, замяна, дарение). Не е правно основание предварителния договор, той не прехвърля вещни права. Едностранните сделки също могат да се смятат за правно основание, доколкото с тях се прехвърлят вещни права – завета, но наследяването по закон или по завещание не е правно основание, тъй като наследникът е правоприемник на наследодателя и той продължава владението.

Съдебно решение, постановено по конститутивни искове, с които се упражняват постетативни, преобразуващи права. При съдебно решение за обявяване за сключен предварителен договор (чл. 19, ал. 3 ЗЗД). Не са правни основания решенията по петиторни (иск за защита на правото на собственост или вещно право. Съдът ще даде защита, ако се докаже правото и нарушението. При петиторен иск основанието е винаги вещно право. От него могат да се ползват както носителят на правото на собственост, така и носителите на ограничените вещни права. Петиторни са ревандикационният иск, негаторните искове, както и този за определяне на граница) или установителни искове, тъй като те не прехвърлят вещни права. 

Административен акт – такива са актовете за отчуждаване на имоти, тъй като отстъпения като обезщетение имот се придобива по силата на самата заповед, въз основа на административния акт.

Правното основание трябва да съществува реално, обективно, а не мнимо.  Няма правно основание, ако владелецът само си мисли, че е купил имота, че има съдебно решение, или че му е издадена заповед за обезщетение с недвижим имот при отчуждаване. Правното основание трябва да е действително. Нищожното правно основание е равносилно на липса на правно основание. 

Отпадането на правното основание превръща владелеца в недобросъвестен, той не става собственик на плодовете, които е получил до унищожаването, няма право на задържане до заплащането на подобренията и разноските. Владелецът няма право на владение и добросъвестния владелец не е собственик.

Като недостатъци на добросъвестното владение (които не го отхвърлят) са:

Праводателя не е собственик и щом не е собственик и владелецът не е собственик. За да е добросъвестен, владелецът трябва да не знае, че праводателът му не е собственик. Незнанието трябва да се дължи на грешка в факта. Може да има грешка и в правото – не знае, че праводателят трябва да е придобил имота с нотариален акт и смята, че обикновената писмена форма е достатъчна. Грешката във факта не вреди, но грешката в правото да. Според други няма значение на какво се дължи незнанието – на грешка във факта или грешка в правото.
Опорочеността на предписаната от закона форма за правно основание.
Правни последици на добросъвестното владение. 

Добросъвестният владелец придобива добивите, т.е. става собственик на плодовете, които дава овладяната от него чужда вещ до предявяване на иск за връщането й. Той придобива право на собственост върху недвижимия имот, който владее с 5-годишна давност. Добросъвестното и възмездно придобиване на владение върху чужда движима вещ прави владелеца собственик. Добросъвестният владелец има право на по-голяма сума между подобренията и увеличената стойност на вещта в следствие на подобренията. До заплащане на подобренията има право на задържане. 

6. Защита на владението и държането.
Необходимост от защита на владението – Владението е фактическо отношение между хората по повод на вещи. Щом законът го урежда, той му дава и правна защита. Няма значение дали властта върху веща е установена правомерно или не. Законът брани статуквото на вещите. Целта е да се избегне саморазправата. 

     Видове владелческа защита 
   1. Искове за защита на владението – основният вид защита на владението са владелческите искове – посесорни (владелчески иск). Става дума за защита само на владението като факт. При тези искове съдът се интересува само от фактите има ли владение, нарушено ли е то и кой е владелецът. За защита на нарушени права на собственост законът дава други средства – петиторни искове (иск за защита на правото на собственост или вещно право. Съдът ще даде защита, ако се докаже правото и нарушението. При петиторен иск основанието е винаги вещно право. От него могат да се ползват както носителят на правото на собственост, така и носителите на ограничените вещни права. Петиторни са ревандикационният иск, негаторните искове, както и този за определяне на граница).Това са искът за собственост чл. 108 от ЗС, негаторният иск по чл. 109 от СЗ, искът за определяне на граници. При тези искове чрез съдебно установяване на едно вещно право се търси възстановяване на владението и прекратяване на неговото нарушение. С петиторните искове се защитават вещни права, а не фактически отношения. Посесорните искове не трябва да се смесват с установителните искове. С последните по съдебен ред се установявява съществуването на определено вещно право. Щом владението е факт, а не право, то предявеня установителен иск за владение ще бъде недопустим. 

      Българското право урежда два иска за защита на владението:

       Иск за защита на нарушено владение по чл. 75 ЗС – съгласно него владението на недвижим имот или на вещно право върху такъв имот (или сервитут) продължило повече, непрекъснато от 6 месеца, може да бъде защитавано срещу всяко нарушение. Искът може да се предяви в 6-месечен срок. 

Предмет на защита – с този иск се защитава владението само на недвижим имот или на владение на вещно право върху такъв имот или на сервитут. Не може да се брани владение върху недвижима вещ. Държателя не може да се предяви иск за защита на нарушено владение. 

Срок на владение – владението трябва да е продължило непрекъснато повече от 6 месеца. То се брои от момента на нарушението назад. 

Нарушение - искът може да се предяви само при нарушено владение. 

Ответник по иска – всяко лице, което нарушава владението.

Предмет на иска – прекратяване на нарушението или възстановяване на владението, ако е било отнето. Ако в отнетия имот е извършена промяна (постройка), то искът е насочен към връщане на имота в състояние, в което се е намирал преди нарушението. 

Срок за предявяване на иска – 6 месеца и започва да тече от деня на нарушението. Срокът е преклузивен, т.е. с изтичането му се прекратява правото на иск. 

Иска за защита на отнето владение – Владелецът или държателят на когото е отнета чрез насилие или по скрит начин движима или недвижима вещ, може в 6-месечен срок да иска връщането й от лицето, което я е отнело. Това не изключва правото на лицето, което е отнело вещта да предяви иск по преходния член.
Предмет на иска – може да се защитава, както владението, така и държането. Може да се предявява от владелец и от държател. Чл. 76 от ЗС говори за движим или недвижими вещи. Преобладава мнение, че в предмета на тоз иск се включват и вещни права. 

Нарушение на владението – то е квалифициран случай, трябва да е извършено насилствено или по скрит начин. Използва се термина отнемане в смисъла на нарушение. Няма значение дали владелецът е лишен напълно от фактическа власт или тя е частично ограничена. Например не може да се берат плодовете. 

Страни по иска -  ищец – владелецът или държателят; ответник – лицето, което е отнело веща. Искът е недопустим срещу трето лице, придобило вещта от нарушителя. 

Предмет на иска – цели се при установяване на нарушението връщане на отнетото владение. Заедно с възстановяването на владението може да се иска обезщетение за вреди. 

Срок за предявяване на иска – 6-месечен. Приема се, че срокът започва да тече от момента на нарушенето.

7. Понятие за собственост и право на собственост.

Определение и съдържание – призната и гарантирана от закона възможност на едно лице да има непосредствена власт (господство, поведение) по отношение задоволяване на интересите си и да иска от всички други лица да се въздържат от въздействие спрямо нея, доколкото закона или правата на третите лица не допускат това. Правени са много опити за даване на определение и в крайна сметка може да се каже, че правото на собственост е призната и гарантирана от закона възможност на едно лице да владее, ползва и се разпорежда фактически и юридически с определена вещ и да иска от всички останали лица да се въздържат от въздействие по отношение на нея.


Съдържание на правото на собственост. Правото на собственост дава възможност на собственика да извършва различни въздействие спрямо своята вещ. Владението, ползването и разпореждането са елементи от съдържанието на правото на собственика. От него зависи кога, как и дали ще ги упражнява. Той може да е лишен от някои или дори от всички правомощия и въпреки това си остава собственик. 


Правомощието владение – нарича се още право на владение и се различава от владението като факт. Това е правото на собственика да упражнява фактическата власт върху веща. Да я държи и да си служи с нея. Владението е външна проявна форма на собствеността. 


Право на ползване – правна възможност на собственика да извлича полезните свойства на вещта. Той може да придобива и доходите от своята вещ като плодове, прираст от добитък, а също и граждански плодове. 


Право на разпореждане – възможността на собственика да установява всякакви правоотношения по повод на своята вещ, да я ипотекира, залага, да учредява вещни права върху нея, да сключва облигационни договори, да я отдава под наем или заем. 


Характеристика на правото на собственост като субективно право – ПРАВОТО НА СОБСТВЕНОСТ е вид притезателно субективно гражданско право. Дава възможност на неговият носител да иска от всяко трето лице да се въздържа от въздействие върху вещта на собственика.
Правото на собственост е абсолютно субективно право – кръгът на правно задължените лица е неопределен. 
Правото на собственост е имуществено право – оценимо е в пари, има стойностен израз.
Правото на собственост е прехвърлимо право – неговият носител може да се сменя.
Правото на собственост е сложно субективно право – включва няколко правни възможности и няколко правомощия на собственика – да владее, ползва и разпорежда.
Правото на собственост е безсрочно право – не се погасява с еднократно упражняване, нито поради не упражняване.
Съдържанието на правото на собственост се определя от закона, а не по договаряне. Едва при неговото нарушаване възниква конкретно правоотношение между собственика и нарушителя. 


Видове право на собственост:
Най-важен критерии е субектът – носителят на правото на собственост. 


Според Конституцията собствеността е частна и публична. Според ЗС собствеността принадлежи на държавата, общините, на кооперацията и на други юридически и физически лица. Собствеността може да бъде публична и частна. Публичната се разделя на държавна и общинска. Частната собственост на физически и юридически лица. Носители на правото на публична собственост могат да бъдат държавата и общините – изпълняват държавно– властнически функции. Публичната собственост се характеризира и с интереса за задоволяване, на който тя се признава. Държавните имоти се използват в интерес на гражданите и обществото, а общинските в интерес на териториалните общности. Не действат от името на държавата. Частната собственост служи за задоволяване на интересите на нейния носител. 

8. Право на държавна собственост.

Понятие – ДЪРЖАВНА СОБСТВЕНОСТ е имуществото обявено от Конституцията и законите за изключителна нейна собственост, както и имуществото, което тя придобива (чл. 6 ЗС). 

Определение – призната и гарантирана изключителна възможност на държавата да владее, ползва и се разпорежда с вещи, посочени в Конституцията и законите в обществен интерес при задължение на всички други лица да се въздържат от въздействие спрямо тях.

Субект на правото на държавна собственост – Конституцията признава граждански права на държавата (право на собственост), от което следва, че държавата е субект и на гражданското право. Като носител на граждански права държавата има белези и на юридическо лице и участва като равнопоставена страна в гражданските правоотношения. Държавата е самостоятелен субект. В лицето на държавните органи е носител и на вещното право на собственост. Отделни юридически и физически лица не могат да бъдат носители на право на държавна собственост. 

Обекти на публичната държавна собственост: това са вещи, реално съществуващи самостоятелно.
Видове

Движими и недвижими вещи;
Отчуждими и неотчуждими 
Вещи за общо ползване – естествено дадени или създадени от човека (морски бряг, паркове, пътища, площади). Всеки има достъп до тях и ползването им е безплатно. 

Вещи, предоставени за ползване само от определени лица, на които е учредено вещно право. Такива са вещите предоставени за стопанисване от държавни юридически лица.

Съдържание на публичната държавна собственост:  състои се от правомощията на собственика. Това са правото на владение, ползване и разпореждане. 

Упражняване на правото на държавна собственост – това е субективно право, което може да се упражнява от неговия носител или от друго лице от името на собственика или от свое име за негова сметка. Би следвало държавата сама да упражнява публичната държавна собственост. Тя обаче съществува чрез своите органи. 

Право на стопанисване и управление на държавната собственост – стопанисването е дейност по поддържането на един имот в добро състояние и извличане на доходи от него. Терминът управление също се използва в смисъл на поддържане на имота в добро състояние и събиране на наеми, доходи и защитата му. Двата термина са синоними и изразяват начина на изразяване на държавната собственост. 

Понятие за право на стопанисване – държавата не може непосредствено да владее, ползва и се разпорежда с всички свои вещи затова. Тя образува държавни юридически лица, на които предоставя свои вещи за стопанисване. Тези организации осъществяват дейността си с държавни вещи. Те ги владеят ползват, разпореждат се с тях, влизат в правоотношения с държавата и с други юридически лица по повод на същите. 

Съдържание на правото на стопанисване – това са правните възможности на държавните юридически лица върху предоставените им държавни вещи. Държавното юридическо лица има право да владее, ползва и разпорежда с вещи в предели определени от закона. 

Право на владение – държавното юридическо лице да упражнява от свое име юридическа власт върху предоставените му вещи. 

Право на ползване – това е правото да се извличат полезни свойства, да се придобиват плодовете от предоставените вещи. Те обаче стават държавна собственост и върху тях държавното юридическо лице придобива само право на стопанисване. Чрез държавните юридически лица плодовете и доходите се присвояват от държавата като собственик. 

Право на разпореждане – с предоставянето на държавни вещи за стопанисване от държавните юридически лица, държавата не изгубва възможността да извършва правни действия с тях. 

9. Право на общинска собственост.

Правна уредба – с изменението на ЗС, ЗМСМА и Конституцията от 1991 г. се слага начало на правната уредба на ОБЩИНСКАТА СОБСТВЕНОСТ.

Субекти на правото на общинска собственост.  Съгласно Конституцията от 1991 г. територията на РБ се дели на общини и области. 
Общината е основна административна-териториална единица. Субект е на властнически отношения. Орган на местното самоуправление е Общинският съвет, формиран по определен от закона ред и състав, с определени правомощия. Орган на изпълнителната власт е Кметът. Това са местните държавни органи. Съгласно Конституцията общината е определена за юридическо лице и е призната за носител на правото на общинска собственост. Общината се проявява чрез своите органи – общински съвет и кмет, овластени да правят волеизявления. Чрез тях общината действа и се проявява като държавна структура, държавен орган и субект на гражданското право. Общината като юридическо лице е носител на  правото на общинска собственост. Титуляр на правото на общинска собственост е Общината. ЗМСМА овластява само Общинския съвет по въпросите за придобиване, стопанисване и разпореждане с общинско имущество. Кметът като орган на изпълнителната власт няма никакви правомощия по отношение на обектите на общинската собственост освен, ако Общинският съвет не го оправомощи. 

Обекти на правото на общинска собственост – обхватът на обектите на общинската собственост се определя със закон. Това са вещи, предоставени със закон, придобити със средства на Общинския съвет, изградени обекти с доброволен труд и парични средства на населението, подарено или завещано на Общинския съвет, възстановено с реституция, предоставено безвъзмездно от държавата. Общинската собственост е установена и върху водоизточници, язовири, незастроени парцели, пътна мрежа, площади. Държавата прехвърля на общините главно по безвъзмезден начин обекти, които са били държавна собственост. Не е решен въпросът относно споровете коя собственост е общинска и коя държавна и редът на тяхното обитаване. Не са синхронизирани и разпоредбите във връзка с намерените изгубени вещи, съкровища и други проблеми има и във връзка с конфискацията – в полза на държавата или в полза на общината.
Съдържание и упражняване на правото на общинска собственост. 

Съдържание то се свежда до правомощията на владение, ползване и разпореждане. Публичният характер на този вид право на собственост изисква някакви специални ограничения. Обществената собственост като публична собственост трябва да се упражнява в интерес на териториалната общност, с оглед на това общината може да осъществява стопанска дейност, да създава общински предприятия и да влага имоти в тази дейност.   

Упражняване - то се осъществява от органите на общината – Общински съвет или Кмет. Когато се говори за общината като единен субект на правото на общинска собственост се има предвид случая, когато тя като едно цяло, като едно юридическо лице се явява носител на права и задължения, а не случаите, когато в нейния териториален обхват има конкретни общински предприятия и учреждения. Като правен субект общината не винаги извършва правни действия чрез един и същи правен орган. Между Общинския съвет и Кмета е разпределена компетентността по отношение разпоредителните правомощия с общинска собственост. Например Общинският съвет приема решения за създаване на Общински предприятия, приема решения за придобиване, стопанисване и разпореждане с Общинско имущество и по изключение Общинският съвет може да овласти кмета да упражнява някое от тези правомощия. Създадените с общинска собственост общински фирми имат същите вещни правомощия, както и държавните предприятия:  право на стопанисване и управление върху предоставените им общински вещи. Дори и при предоставяне на Общинските фирми, Общината запазва правото си на разпореждане върху така предоставените им вещи. Тя може да закрива тези предприятия, да разпределя безвъзмездно предоставеното им имущество.

12. Съсобственост.Понятие и видове. Съпритежание на другите вещни права. Способи за възникване на съсобствеността. Права и задължения на съсобствениците. Особености на съсобствеността между държавата и гражданите.


1. Понятие едно право на собственост върху определена вещ принадлежи на две или повече лица. У нас общият режим на съсобствеността е уреден от ЗС, ЗУТ, ЗН. Всеки от съсобствениците има право на собственост върху така получената част. При съсобствеността всеки от съсобствениците има свой дял от общото право на собственост.

2. Видове съсобственост 


С оглед дали дяловете на съсобствениците са определени 
       - дялова съсобственост - при нея частите на всеки съсобственик са определени при възникването й било по съгласие, по завещание или от съда. ЗС установява презумпция, че частите на собствениците се считат за равни. 

       - бездялова съсобственост – никой от съсобствениците няма конкретно определен дял от общото право – съпружеската имуществена общност. 

        С оглед дали съсобствеността може да бъде прекратена чрез делба 
        - делима – принципът установен за всяка собственост е, че винаги тя е делима. Всеки съсобственик може да иска делба на общата вещ. 

        - неделима – не може да бъде ликвидирана чрез делба. От своя страна тя е неделима по закон.  Прекратяване чрез делба е забранено с изрично разпореждане на правна норма (Не се позволява делба на регулирани дворни места и парцели, ако обособените дялове ще бъдат под минимално изискуемия размер).  Неделимата е и поради естеството на вещта.  Когато обособяването ще доведе до физическото унищожаване на общата вещ (животно, автомобил). Неделима поради предназначението на вещта – когато общата вещ по своето естество е делима, но е предназначена да обслужва всички. Ако се допусне делба някой от собствениците няма да може да си служи с вещта (стълбите, покрива на сграда в етажна собственост). 

С оглед начина на възникване  

Доброволна съсобственост – възниква по волята на съсобствениците (покупка на една вещ от две лица). 

Принудителна съсобственост – възниква независимо от волята на лицата (съсобственост върху общи част на етажна собственост).

Случайна съсобственост – възниква при наследяване.

Способи за възникване на съсобствеността 

. чрез волеизявление на субектите 

. чрез административен акт  

. чрез наследяване – чрез придобивна давност 

. по силата на съдебен акт 

. при прехвърляне на част от едно право на собственост 

. при сключване на договор за дружество 

. в резултат на съвместни фактически действия 

     Права и задължения на съсобствениците – всеки съсобственик има правомощия на владение, ползване и разпореждане, които упражнява самостоятелно. 
Право на владение – всеки съсобственик упражнява фактическа власт върху общата вещ, но съответно върху своя дял и да не пречи на другите съсобственици да си служат с нея, съобразно правата им. 

Право на ползване – съсобственикът може да извлича полезните свойства на вещта, може да си служи с общата вещ, съобразно нейното предназначение, по начин, който да не пречи на другите съсобственици да си служат с нея. 

Право на разпореждане – всеки съсобственик може да се разпорежда със своето право съобразно дела си в общата съсобственост. 

Задължения на съсобствениците – използването на общата вещ е свързано и с разноски. Това задължава всеки съсобственик да участва и в тежестите на общата вещ, съразмерно на частта си. Необходими разноски; Полезни разноски 

13. Управление и използване на съсобствената вещ. Особен режим на съсобствените недвижими имоти: застрояване, разделяне на парцели и сгради на самостоятелни обекти.Прекратяване на съсобствеността. Понятия и способи.

1. Управление на общата вещ е общото притежаване на едно право от няколко лица и ги поставя в правоотношения във връзка с използването и управлението на общата вещ. Според ЗС общата вещ се използва и управлява съгласно решението на съсобствениците, притежаващи повече от половината от общата вещ. Управлението включва действия по поддържане на вещта в добро състояние, за да може тя да се използва според нейното предназначение. Всеки съсобственик може да ползва вещта без да пречи на другите да си служат с нея. На практика интересите на съсобствениците влизат в противоречия. В този случай законът овластява мнозинството на съсобствениците да вземе решение, но то не е задължено да управлява вещта. Това мнозинство не е орган на управление, тъй като съсобствеността не е дружество или юридическо лице. Ако мнозинството не се произнесе, отделният съсобственик не би могъл да търси обезщетение от мнозинството за вреди. Мнозинството на съсобствениците взима решение не по глави (брой), а по размер на дяловете. На практика решение може да се вземе само от един от съсобствениците, ако той притежава повече от половината от общата вещ, независимо от броя на останалите съсобственици. Тази възможност лишава съсобствениците с по-малък дял да взимат решение. От друга страна никой от съсобствениците не може да бъде лишен от неговите правомощия. Засегнатият съсобственик може да брани правата си с владелчески или собственически искове. Когато не може да се образува мнозинство за използване и управление на общата вещ или ако решението на мнозинството е вредно за общата вещ, всеки от съсобствениците може да отнесе до съда спора за това. Решението на съда ще замести непостигнатото съгласие или решението на мнозинството. Ако е нужно съдът може да назначи управител на общата вещ. 

Особен режим на съсобствените недвижими имоти.

Съгласно ЗС, собственикът на недвижим имот не може да извършва такива действия в своя имот, с които да създава пречки за използване на съседния имот, по-големи от обикновените. Когато за извършване на работи по един недвижим имот е необходимо да се влезе в друг, собственикът му е длъжен да даде разрешение за това. При сгради в етажна съсобственост неизбежно съществуват условия за безпокойства по-големи от обикновените. Това налага да се създадат ограничения, осигуряващи спокоен съвместен живот в сградата:

Индивидуалният собственик при използване на своите части е длъжен да не върши нищо, което би могло да изложи сградата на опасност;

В жилищните помещения той не може да упражнява занятия, които създават за обитателите на другите помещения безпокойства по-големи от обикновеното;

Собственикът може да променя вътрешния вид и разпределението на своите помещения стига с това да не засяга здравината на сградата. Не може да изменя външния вид на своите части; 

Собственикът е длъжен да даде достъп до своите помещения за поправяне на общите части, ако няма друга възможност за това;

Собственикът на индивидуален обект е длъжен да използва общите части според предназначението им. Да спазва правилника за вътрешния ред и правилата за обществения морал. 

Индивидуалният собственик може да се разпорежда със своя обект. При етажната съсобственост не е длъжен да го предлага на други съсобственици.  

Според ЗС съсобствениците могат да си поделят общата сграда по етажи или части от етажи. 

Застрояване, разделяна на парцели  и сгради на самостоятелни обекти. 

Подялба на парцели – много често собствениците желаят да поделят общ парцел на два или повече нови парцела. Законът забранява подялбата на парцели само, когато липсват съответните законни условия за това. 

Способи за прекратяване на съсобствеността:

Чрез делба – това е възможност всеки съсобственик по всяко време и въпреки противна уговорка да иска делба на общата вещ. Искът за делба не се погасява по давност. Делбата е начин за прекратяване на съсобствеността. Право на делба се поражда от всяка имуществена общност, без значение вида на съсобствеността и основанието на нейното възникване. Право на делба има всеки съсобственик, независимо от размера на неговия дял. Без значение е качеството на съсобственика, няма значение и обекта на делбата. Може да се иска както на движима, така и на недвижима вещ. Делбата може да се извърши по два начина – по съгласие на страните (доброволна) и по съдебен ред. 

Доброволна делба – това е възмезден акт, тъй като, ако някой съсобственик загуби своя дял, може да иска уравнение от другите. По своята форма това е договор. Ако с него се прекратява съсобственост върху движими вещи над определена стойност (над 50 лв.), както и на недвижими имоти, договорът трябва да се състави в писмена форма с нотариално заверени подписи. Правото да се иска делба е субективно, постетативно право. 

Съдебната делба – замества непостигнатата доброволна делба. При нея само по волята на един и независимо от волята на другите съсобственици, съсобствеността се прекратява, като се следва специално съдебно производство. Започналото производство може да се приключи като спогодба, като потвърден от съда договор между страните, с който чрез взаимни отстъпки те слагат край на спора, на съсобствеността и на делото. Това е съдебен акт за договор. Затова съдебната спогодба не може да се обжалва. Чрез съдебната делба се развива едно спорно производство, първата фаза, на което приключва с решение на съда за допускане на делба (определят се квотите и имотите на съсобствениците).  В това решение се определят лицата, между които се допуска делбата, вещите (имотите) и частта (квотата) на всеки от съделителите. Втората фаза започва след решение за допускане на делбата. Това е образуване на дяловете и предоставяне на всеки дял като конкретен обект в изключителна собственост на съответния съделител (поставане в дял). Това става със съставяне на разделителен протокол или с теглене на жребие. С влизане на протокола в сила или тегленето на жребието, определените дялове стават собственост на участниците и настъпва вещно правен конститутивен ефект – съсобствеността вече е прекратена. Ако вещите, обект на съсобственост са неподеляеми, то те се изнасят на публична продан и получената сума се разпределя между съделителите на база дяловете. 
Чрез отказ – собственикът има право на разпореждане със своя дял, което може да се изрази и в отказ на правото на собственост. Съгласно закона за наследството, частта на отреклият се от наследство уголемява дяловете на останалите наследници. Според ЗС правото на изкупуване на дял от съсобствен имот  също цели да върне продаденото и да уголеми дела на другия съсобственик.

Чрез прехвърляне на дял на друг съсобственик – всеки съсобственик може да се разпореди със своя дял като го прехвърли на друг съсобственик, но ако той прехвърли своя дял на трето лице, съсобствеността не се прекратява, само се сменя личността на съсобственика с неговия преобретател.

Чрез погиване на вещта – изчезва обектът на съсобствеността и се прекратяват правата на всички съсобственици. 

14. Изкупуване на дял от съсобствен недвижим имот. Особен режим на съсобствените недвижими имоти: застрояване, разделяне на парцели и сгради на самостоятелни обекти.Прекратяване на съсобствеността. Понятия и способи.
1. Изкупуване по чл. 33  от ЗС – всеки съсобственик може да се разпорежда със своя дял от общата вещ. При разпореждане с дял при собственост върху недвижим имот се въвеждат известни ограничения. Според ЗС правилото е, че съсобственикът може да продаде своята част от недвижимия имот на трето лице, след като представи пред нотариуса писмени доказателства, че е предложил на другите съсобственици да купят тази част при същите условя и декларира писмено пред него, че никой от тях не е приел това предложение. Ако декларацията е неистинска или третото лице купи частта на съсобственика при условия уговорени привидно във вреда на останалите съсобственици, заинтересования съсобственик може да изкупи тази част при действително уговорените условия. Искът трябва да се предяви в двумесечен срок от продажбата. С посочените правила на чл. 33 от ЗС се установява, че правото на изкупуване се свежда до призната на собственика възможност при определени от закона предпоставки да придобие дела на друг съсобственик, който последният е продал на трето лице срещу цена, която трябва да плати на това лице.  Съдържането на правото на изкупуване се свежда до възможността да се създаде едно ново правно положение, като се предизвика промяна в правната сфера на купувача, като той се лиши от собствеността върху купения имот, която ще премине у съсобственика. Правото на изкупуване възниква щом се проявят предвидените в чл. 33 от ЗС юридически факти. То дава възможност на съсобственика с едностранно волеизявление по съдебен ред да придобие собствеността върху продадената част от имота. По своята правна същност това е едно субективно постетативно право. То се упражнява по съдебен ред с конститутивен иск. Съдебното решение по този иск прехвърля собствеността и затова има конститутивни действия. Срокът за предявяване на иска е два месеца от извършване на продажбата. Срокът е преклузивен, тъй като с изтичането му се погасява самото постетативно субективно право. 

Предпоставки за изкупуване по чл. 33 от ЗС  - приложното поле на правото на изкупуване е ограничено. То се отнася само за недвижимите имоти. За да възникне правото са необходими няколко предпоставки: 

Да е налице съсобственост върху недвижим  имот. Тя трябва да бъде дялова тъй като, ако имотът е в бездялова съсобственост (СИО) правилата за изкупуване не важат.

Частта на съсобственика на недвижимия имот трябва да е продаден на трето лице, което не е съсобственик. Ако отчуждаването е извършено чрез дарение или друг безвъзмезден акт не възниква право за изкупуване. Продажбата трябва да е действителна, да не е нищожна, при което купувача (третото лице) е станал собственик. 

Декларацията по чл. 33 от ЗС трябва да е неистинска с невярно съдържание или ако е истинска, условията да са уговорени привидно във вреда на останалите съсобственици (обявява се висока цена, а се уговаря с купувача значително по-ниска). 

Срокът за предявяване на иска е двумесечен, като би следвало да се брои от момента на узнаване на извършената продажба (а не от момента на самата продажба).   

Действия на изкупуването – с влизане в сила на решението по конститутивния иск, с който се уважава молбата на заинтересования съсобственик, той придобива собствеността върху часта, която се изкупува. От този момент той дължи цената, в месечен срок на третото лице. Ако не плати, решението се смята за обезсилено по право.

15. Етажна собственост. Понятие и правен режим. Възникване и прекратяване на етажната собственост.
Според ЗС етажи или части от етажи, заедно с придадените им към помещения в тавана или зимника, могат да принадлежат на отделни съсобственици- държавата, общините, физически и юридически лица. Характеристики на ЕС:

-обект е недвижима вещ;
-в архитектурно и строително отношение сградата да е от етажи;
-отделните обекти да са свързани технически с общите части- основи, покрив и т.н.;
-отделните обекти да са с различни собственици;
-общите части са в съсобственост;
-съсобствениците влизат в правоотношения помежду си и с трети лица;
Вижда се, че ЕС е една модификация на правото на собственост, едно особено съчетание на изключителна собственост върху обособени обекти в една сграда и съсобственост върху общите части.

ЕС може да се разглежда, като съвкупност от права и задължения.


Още през 1904 г. в България ЗИСС допуска възможност “разни катове на една къща” да принадлежат на различни собственици. През 1933 г. се приема Закон за етажната собственост, който за пръв път въвежда и термина “ЕС”. През 1935 г. се замяна с Наредба-Закон за ЕС, който действа до 1951 г. Тогава влиза в сила ЗС, който урежда общо режима на ЕС. Приет е и правилник за управлението, реда и надзора на ЕС- ПУРНЕС.

Способи за възникване на ЕС:

1.Чрез правна сделка. Всяка сделка,  с която се прехвърля право на собственост може да се разглежда и като способ за възникване на ЕС. Може да бъде продажба, замяна, дарение, договор за издръжка и гледане, завещание, като е необходимо предмет на тази сделка да бъде обособена част от сграда;
2. Чрез административен акт. Примерно
 ако собственик на отчужден имот се обезщетява с жилище или друг обект в построена сграда, или в сграда, която ще се построи;
3.Чрез делба. Ако сграда или части от нея са съсобственост, то тя се ликвидира чрез делба и се поделя;
4. Чрез ново строителство; 
5. Чрез строителство от ЖСК; 
6. Чрез договор за групов строеж; 
7.Чрез отчуждаване и конфискация; 
8. Чрез давност

Способи за прекратяване: Общите части не могат да се делят - ЗС

1. при погиване на сградата; 
2. чрез преустройство на сградата в ЕС

3. чрез сливане - ако ги изкупи някой; 
4. чрез разделяне-  в ПУРНЕС.

16. Управление на етажна собственост. Органи на етажната собственост. Контрол върху решенията на общото събрание и управителния съвет.
ЗС посочва примерно кои части от сградата в ЕС са общи - земята, основите, външните стени, стълбите, покрива и всичко друго, което по естеството си или по предназначение служи за общо ползване. Тази съсобственост е принудителна, няма самостоятелен характер и е неделима.

Общите части на сградата при режим на ЕС се ползват от собственици, наематели, обитатели, краткотрайно пребиваващи лица. Правилата за управлението на обикновената съсобственост в ЗС не са достатъчни да регулират сложните отношения между лицата участващи в ЕС. Такива правила въвежда ПУРНЕС. Правомощието да се вземат решения във връзка с управлението на общите части в ЕС по принцип е предоставено на мнозинството. Неговите решения са задължителни за малцинството. Отделният собственик или обитател обаче е защитен чрез признатото му право да участва в органите на управление, както и да обжалва решенията и действията на управителните органи пред съда. Социалната общност в ЕС се организира и управлява, чрез общо събрание (ОС) и управителен съвет (УС). Могат да се изграждат и факултативни органи - надзорни съвети.

Общо събрание е необходим и задължителен орган в ЕС. То функционира в ЕС с най-малко три индивидуално притежавани обекта. Има два вида ОС а). на собствениците и б). на собствениците и обитателите/наемателите. Това ОС приема правилник за вътрешния ред, избира управител или УС за 2 г. ОС решава въпроси свързани с ползването, чистотата и поддържането на местата за общо ползване и спазване на вътрешния ред. Двата вида ОС се свикват от управителя или по искане на 1/5 от собствениците и наемателите. Става с лична писмена покана и се връчва лично, а на отсъстващите се залепя на вратата на жилището. Срокът е три дни преди събранието, а в спешни случаи – 24 часа.

Кворум - при ОС на собствениците - 3/4, а при ОС на собствениците и наемателите - повече от половината. Решенията се вземат с явно гласуване, като съпрузите имат 1 глас. Решенията се вземат с обикновено мнозинство, но някои с квалифицирано. Например при извършване на полезни разноски – мнозинство от 3/4.

Право да иска отмяна на решенията на ОС има всеки, който е участвал в заседанието и чието несъгласие е отбелязано в протокол, или всеки, който не е участвал, но има това право, както и всеки, който основава искането си на неправилности по свикването на ОС или по друг ред. Молбата се подава до районен съд в 7-дневен срок от деня на нарушението. Съдът може да отмени решението, ако то е незаконосъобразно.

Управител  –(УС) . Те са изпълнителни органи на ЕС. Органът може да е едноличен и колективен. УС се състои от председател и членове. Управителят (УС) е постоянно действащ орган, като се избира за срок от 2 години. Те привеждат в изпълнение решенията на ОС и следят за спазване законите и правилата за вътрешния ред в сградата, изпълняват приетия от ОС бюджет. Представляват собствениците и наемателите пред трети лица. Действията им подлежат на обжалване пред ОС.

Надзорен съвет - при повече от 15 апартамента, магазини и др. ОС може да избере и надзорен съвет от трима души. Той може да се произнася само по законосъобразността и правилността на действията и решенията на управителя (УС)  и то преди всичко по набирането и изразходването на бюджета на   ЕС.

17. Право на строеж. Понятие, предмет, съдържание. Учредяване, упражняване и прекратяване.

Правото на строеж е ограничено вещно право, по силата, на което едно лице може да построи сграда върху чужда земя и да стане изключителен собственик на постройката. Именно правото да се притежава, да се държи постройка в чужда земя се нарича право на строеж или суперфиция. Вещно право на строеж се учредява винаги и само върху чужд имот. Не е нужно постройката да съществува реално. Право на строеж може да се учреди и преди сградата да е построена и с тази цел то най-често се учредява. Вещно право на строеж не се погасява със смъртта на своя носител, а може да се наследява и прехвърля. То не се погасява и с погиване на вещта, ако постройката погине, носителят на правото на строеж може да я построи отново, без да е нужно учредяване на ново право на строеж. Правото на строеж е самостоятелно ограничено вещно право върху чужда вещ.  

Всеки субект на гражданското право може да бъде носител на вещно право на строеж. То може да се отстъпва на физически лица и на юридически лица, на кооперации. Вещното право на строеж се учредява винаги и само върху чужд недвижим имот, който може да е публична или частна собственост. Необходимо е имотът да е в строителните граници на населеното място. Вещното право на строеж включва следните правомощия:

Право да се построи (държи) сграда в чужд имот – свежда се до право да се извърши строителство като това правомощие трябва да се упражни в 5-годишен срок. Ако не се упражни в този срок и земята е частна, то се погасява по давност. 

Изключително право на собственост върху постройката- собственика на земята няма никакви права върху постройката. Нейният собственик може да я владее, ползва и разпорежда с нея, както намери за добре. 

Право да ползва чуждата земя – носителя на правото на строеж може да ползва чуждата земя, доколкото това е необходимо за използване на постройката. 

2. Придобиване на вещно право на строеж - способи:

Чрез сделка – най-често правната сделка ще е договор – продажба, замяна, дарение, тъй като предмет на сделката е недвижим имот и съгласно ЗЗД тя трябва да бъде извършена във формата на нотариален акт (титул за собственост) като условие за неговата действителност.

По давност – когато едно лице фактически упражнява действия, които съставляват съдържанието на вещното право на строеж през определен период от време, естествено при намерение да строи за себе си в чуждото място. 

Чрез доброволна делба -  съсобствениците поделят имота така, че единият да придобие само собствеността върху постройката, а другия собствеността върху земята. 

Чрез наследяване.
Особени случаи – те са при семейната имуществена общност.

3. Прекратяване на вещното право на строеж. 
С изтичане на уговорения срок – тогава собствеността върху сградата преминава безвъзмездно върху собственика на земята. 

Погасяване по давност – то се погасява в полза на собственика на земята, ако не се упражни в продължение на 5 години;

Чрез прехвърляне на вещно право на строеж – ЗС допуска едно изключение, да се прехвърля на роднини по права линия и преди да е извършен строежа;

Чрез отказ – чрез молба до кмета с нотариална заверка на подписа;
С погиване на имота.

18. Право на надстрояване. Понятие, предмет, съдържание, учредяване и упражняване. Вещно-правни и облигационно-правни последици, възникващи при учредяване и упражняване.

Правото на надстрояване и пристрояване (ПНП) е сравнително ново вещно право, наложено от нуждите по най-ефективен начин да се застрояват строителните парцели, да се оформят силуетите на улиците, площадите, комплексите. То е икономически изгодно, защото се осъществява в съществуваща сграда и не се налага да се извършват ред подготвителни работи (ВиК). ПНП според едни е разновидност на правото на строеж, а според други самостоятелно вещно право. ПНП има следните характерни белези:

ПНП предполага налична, построена сграда;
Вид строителна дейност, чрез която се извършва застрояване във височина на съществуващата сграда или към нея неделимо се пристроява друга сграда /помещение;
Носителят на ПНП става собственик на надстроения обект;
Носителят на ПНП придобива право на собственост или право на строеж в съответни идеални части от терена или заварената сграда;
Носителят на ПНП придобива и идеални части от общите части на сградата.
Определение: Правото на надстрояване и пристрояване е право на едно лице да надстрои или пристрои заварена сграда, собственост на друго лице, с етаж или свързана неделимо с нея пристройка, заедно със зимничните и тавански помещения, като стане изключителен собственик на така надстроените и функционално обособени обекти и собственик на съответен дял в общите части на сградата и на съответна част на правото за строеж.

ПНП може да се учредява и на външно за имота лице. Съдържанието на ПНП са вещните правомощия на носителя да извърши надстрояването и пристрояването съобразно ЗРП да държи така построения обект върху земя, да се разпорежда като негов изключителен собственик.

Учредяването на ПНП става с правна сделка – възмездна или безвъзмездна. То се отстъпва от собственика на земята, върху която вече има изградена постройка и се отстъпва на трето лице. Възможно е собственикът на земята да отстъпи вещно право на строеж на друго лице, а да запази за себе си право на надстрояване и пристрояване върху изградената от това лице постройка. 

Придобиване  може да стане по давност; по сила на съдебно решение и др.

Прекратяване на ПНП: С изтичане на срока; С отказ от ПНП; Чрез осъществяване на надстрояването и пристрояването.

Вещно-правни последици от ПНП. След осъществяване на ПНП носителят става изключителен собственик на този обект, той придобива и идеални части от правото на строеж и съответна идеална част от общите части на сградата и има право да ползва земята дотолкова, доколкото това е необходимо за ползване на сградата.

Облигационно-правни последици. Възникват при упражняване и учредяване на ПНП. Обикновено ПНП се отстъпва възмездно, затова носителят му трябва да заплати съответната част от правото на строеж, идеална част от общите части на сградата и евентуални реални части от избените и други помещения на заварената сграда. Собственикът на заварената сграда не участва в разходи за надстрояване и пристрояване. Той е длъжен обаче да заплати направените подобрения по сградата в резултата на надстрояването (нова дограма и др.).
19. Право на ползване. Понятие, видове, предмет, съдържание, учредяване, упражняване и прекратяване.
Право на ползване (ПП): Първо, с него днес се обозначава едно от вещните права върху чужда вещ; второ термина ПП се е употребявал и в ЗЗД. 
Определение: правото на ползване включва правото да се използва вещта, съгласно нейното предназначение и правото да се получават добивите от нея, без тя да се променя съществено. Обект на правото на ползване са вещи, както недвижими, така и движими. То обаче не може да се учредява върху потребими вещи. Правото на ползване може да се учредява само върху веществените обекти, влизащи в състава на имуществото на едно лице. Ако все пак се учреди някакво право върху търговско предприятие, например се даде под аренда като цяло, то отношенията ще бъдат облигационно-правни, а не вещно-правни. Правото на ползване е отделно и самостоятелно ограничено вещно право върху чужда вещ, като всяко сложно субективно право неговото съдържание се състои от правомощията на ползвателя. За да се ползва една вещ е необходимо ползвателя да упражнява и фактическата власт върху нея, той има право на владение. Правото на ползване за разлика от правото на собственост е срочно право. Носителят на правото на ползване има ограничено право на владение, владение в пълен обем има само собственика.

Учредяване (придобиване) на право на ползване. Съгласно ЗС вещни права върху чужда вещ могат да се придобиват или учредяват с правна сделка, по давност или по други начини определени от закона. Тези способи важат и за придобиване правото на ползване:

Правна сделка – тя може да е продажба, замяна, аренда, дарение, договор за прехвърляне на недвижим имот срещу задължение за гледане и издръжка;

Чрез конститутивни съдебни решения – по такъв ред възниква правото на ползване върху семейното жилище, собственост на другия съпруг или негови близки, което съдът предоставя за ползване от единия съпруг за определен срок след прекратяване на брака. 

Възниква и при учредяване на търговско дружество, кооперация, друго юридическо лице или гражданско дружество. В тези случаи правото на ползване възниква само върху недвижимите вещи апортирани в дружеството;

По давност; С административен акт.

Прекратяване (загубване) на правото на ползване. Правото на ползване е срочно право. Срокът може да бъде определен с договора или с акта за учредяване на правото на ползване, затова изтичането на уговорения срок е юридически факт, с настъпването, на който се прекратява самото право на ползване. Бива:

С изтичане на срока;

Със смъртта на ползвателя;

С погиване на вещта;

С неупражняване на правото на ползване в продължение на две години.

По искане на собственика – следва да има застрашена вещ, неизпълнение на съществуващи задължения и предупреждение;

С административен акт;

С отчуждаване на имота за държавни нужди;

По съдебен ред.

20. Защита правото на собственост и другите вещни права. Видове: административна, наказателна и гражданско правна защита. Вещно правна защита. Разграничаване между посесорна и петиторна защита. Ревандикационен иск.

1. Видове защита.

Правото на собственост (ПС) е едно от най-важните субективни права. То по всички правни системи е признато и защитено от държавата. Правната защита на частната собственост е конституционно уредена в чл. 17 от Конституцията. Тя е неприкосновена. ЗС установява принципа за равна закрила на всички форми на собственост. Той урежда административната защита на  държавната и общинска собственост. НК предвижда наказателни санкции за престъпни посегателства срещу собствеността. ЗС не позволява да се придобива по давност вещ, която е държавна или общинска собственост.

Административна защита - тя се прилага само по отношение на държавната или Общинската собственост. Съгласно ЗС, когато един държавен или Общински имот бъде завладян незаконно, той се изземва, въз основа на заповед на кмета, която се привежда в действие с помощта на полицията. Отстранените от имота лица нямат правата дори на недобросъвестния владелец;

Наказателно-правна защита – тя се свежда до съдебно установяване и налагане от съда на предвидени в НК санкции за престъпления против собствеността. Глава V от НК определя фактическите състави и наказанията за кражба, грабеж, присвояване, вещно укривателство, унищожаване или повреждане на чужди вещ и др. 

Гражданско-правна защита – правото на собственост и другите вещни права могат да бъдат защитени по съдебен ред и с искове от облигационно-правно естество. Такива са например исковете на заемателя за връщане на заетата вещ, на наемателя на влогодателя и други. 

Вещно-правна защита – тя обхваща специално уредени от норми на вещното право искове – ревандикационен иск, негаторен иск, иск за определяне на граници, иск за непълноти и грешки в кадастралния план, установителен иск. Към вещно-правната защита може да се отнесе и посесорната защита, които са искове за защита на владението. 

Разграничение между посесорна и петиторна защита – посесорните искове имат за цел да се възстанови владението върху вещта. При тях съдът не се интересува от права. По такива дела той установява само факта на владението и на нарушението. С владелческите искове се защитават фактическите отношения. При петиторните искове носителят на едно вещно право иска да се прекрати нарушението на неговото право. Става дума за защита именно на вещно право, а не на фактическо отношение. Защитата се осъществява чрез съдебно установяване и признаване на вещното право у ищеца и осъждане ответника да преустанови нарушението. Затова ищецът трябва да докаже правото си на собственост или други вещно право върху чужда вещ.  Посесорните искове се погасяват с кратка 6-месечна давност, а петиторните не се погасяват по давност. 

Ревандикационен иск – за краткост той се означава като иск на невладеещия собственик срещу владеещия и държащия несобственик. Съггласно ЗС собственикът може да иска своята вещ от всяко лице, което я владее или държи без да има основание за това. Ревандикацинният иск е вещен собственически иск. Неговият предмет са всякакви вещни права, както върху движими, така и върху недвижими вещи. Ревандикационният иск може да защитава не само частна, но и държавна и общинска собственост. Като вещен иск той не се погасява по давност. Неговата крайна цел е да се възстанови на собственика владението, когато то е отнето. Необходимо е още отнетата вещ да съществува, за да може да бъде върната на собственика. Ищец по ревандикационния иск може да бъде само собственикът на вещта, който не я владее. Ответник по ревандикационния иск може да е само лицето, която по време на предявяване на иска владее или държи чуждата вещ. Няма значение дали ответникът е законен владелец или само държател, нито колко време владее вещта. При ревандикационния иск ищецът трябва да докаже две неща: 1. Че е собственик на вещта; 2. Че именно ответникът владее вещта без основание. 

21. Негаторен иск. Иск за определяне на граници. Установителни искове. Искове за непълноти и грешки в кадастралния план.

Негаторен иск –  според ЗС собственикът може да иска прекратяване на всяко неоснователно действие, което му пречи да упражнява своето право. Негаторният иск е сходен на ревандикационния. Той също е вещен, собственически иск, има осъдителен характер и не се погасява по давност. От него обаче се различава преди всичко по това, че той дава правна защита срещу посегателства, които без да отнема от владението пречат на собственика да осъществява спокойно и в пълен обем своите правомощия. Например изграждане на стена в съседния имот в нарушение на строителните правила, прокарване на водопровод през имота на съседа, построяване на стряха така, че водата да се оттича в имота на съседа, преминаване през чужд имот и други действия, които смущават упражняването на правомощията на собственика. Ищец по негаторен иск е собственика на вещта. Няма значение дали той упражнява фактическата власт върху нея. Ответник е лицето, което нарушава правото на ищеца. За разлика от ревандикационния иск, нарушението на правото на собственост при негаторния иск не се изразява в отнемане на владението. 

Иск за определяне на граници – ЗС постановява, че собственикът може да иска определяне на граници между свои и съседни имоти. Приема се, че приложното поле на иска за определяне на граници са случаи, когато е налице спор за незначителна ивица земя, която неусетно е минала във владението на други съсед, поради неяснота на граничните знаци. Целта на този иск е не е толкова да се осъди ответника и да предаде владението на собственика или да преустанови някакво нарушение, а да се признае правото на собственост върху един недвижим имот до определена граница. Затова този иск е установителен, а съдебното решение, с което той се уважава има конститутивен характер – създава ново правно положение, като признава правото на собственост в постановените по съдебен ред граници. Характерна особеност на иска за определяне на граници е, че по него всяка от страните е едновременно и ищец, и ответник. Тежестта на доказване лежи и върху двете страни. 

Иск за непълноти и грешки в кадастралния план – кадастърът е национална система за набиране, обработване, съхраняване и предоставяне на данни за количествените и качествени характеристики на територията надземните и подземни обекти. С него се регистрира и технически документира собствеността и ползването на недвижимите имоти и др ограничения на тези имоти. Единният кадастър у нас се разделя на централни, териториални и ведомствени кадастри. Въз основа на тях се разработват общи и подробни градоустройствени планове. От своя страна подробните планове биват застроителни и регулационни, в които се предвиждат мероприятия по архитектурно-благоустройствено изграждане и развитие на населените места. Образуват се дворищно-регулационни парцели за жилищно и вилно строителство. За целите на териториално-устройственото планиране се изготвят кадастрални планове. КП е графично изображение на хоризонталните граници недвижимите имоти, сгради постройки и  съоръженията в тях. Всеки имот има кадастрален номер, който за населените места се нарича планоснимачен номер. Графичното изображение на имота се съпътства с писмен документ – “писмен операт”, “разписен лист”, който е неразделна част от кадастралния план. Имотът може въобще да не е отразен в КП, неправилно да е заснета и определена граничната линия, неправилно да е вписан друг собственик и т.н. поради това закона допуска възможност за изменение на кадастралния план. 

По административен ред – дава се възможност непълноти и грешки в КП да се установят на самото място от техническата служба при ОбС (технически протокол).

С иск като спора се решава по съдебен ред – за да се упражни иска трябва да е налице административно-правен спор. Меродавен момент, в който грешката трябва да е налице, за да се предяви иска, е денят за влизане в сила на кадастралния план.
 Съставянето на КП е продължителен процес, който завършва с издаването на заповед за неговото одобряване. Надлежна страна по иска би бил всеки, който има интерес от установяване на действителното правно положение на един недвижим имот по КП. Установеното със съдебно решение правно положение във връзка с КП е задължително за администрацията.  
22. Права на владелеца и държателя за разноските и подобренията, направени в чужд имот.

Законът урежда владението като факт не само, за да му даде защита. Той урежда отношенията и между владелеца и собственика на вещта. Това са преди всичко отношенията във връзка с разноските направени за чуждата вещ. Владелецът не е собственик, но той фактически упражнява правата на собственика. Той държи и ползва чуждата вещ като своя, събира плодовете, които тя му дава, но, за да получи добиви от вещта, владелецът прави разноски за нейното поддържане, за да може да получава плодовете от нея- храни, животни и др. Защо тогава владелеца прави разноски? Той прави всичко това, защото смята, че ще стане собственик чрез предобивната давност, защото вярва, че ЗС ще го направи собственик след 5 или 10 години на непрекъснато владение. Не винаги това става. Правото не позволява обаче неоснователно обогатяване. Всеки, който получил нещо без основание е длъжен да го върне – ЗЗД. От ЗС е видно, че право да иска разноските направени върху чуждия имот има не само владелеца. Неговата претенция е спрямо собственика. За да възникне правото на вземане е необходимо две условия – да са направени разноски (подобрения) и те да съществуват. Ако вещта е погинала след подобренията
 те не могат да се търсят от собственика. 

2. Видове разноски, които владелецът може да иска от собственика :

Необходими разноски – това са разноски, без които вещта съществено би се повредила или би погинала. Например да се поправи покрива или да се храни животно. Владелецът не е длъжен да прави тези разноски и ако не ги извърши не носи отговорност към собственика дори вещта да погине;

Полезни разноски – чл. 74 от ЗС ги нарича подобрения.Това са онези разноски, които без да са необходими за запазване на вещта са довели до увеличаване на нейната стойност. Няма значение с каква цел са направени, достатъчно е, те реално да са увеличили стойността на вещта. Няма значение и това, че собственикът може да не ги иска, защото предпочита имота му да не бъде застроен, ограден и т.н.;

Разноски за добивите (плодовете) - това са разноски извършени от владелеца, без които не биха се получили добиви или както ги нарича чл. 73 от ЗС – плодове. Такива са разноски за торове, семена и др. 

Вземания за необходимите разноски – право на вземания за тези разноски има както добросъвестния, така и недобросъвестния владелец. Трябва да е съществувала обективна необходимост те да се извършат. Владелецът трябва да докаже тази необходимост. Дължат се разноските, които владелеца е направил до заплащането на тези разноски от собственика, само добросъвестния владелец има право да задържа вещта. 

Вземания на подобрения – както добросъвестния, така и недобросъвестния владелец има право на вземания за направените от него подобрения в чужд имот. Те обаче са различни: 

Права на добросъвестния владелец. Той може да иска за подобренията, които е направил сумата, с която се е увеличила стойността на вещта, вследствие на тези подобрения;

Права на недобросъвестния владелец.  Той може да иска за подобренията, които е направил само по-малката сума измежду сумата на направените разноски и сумата, с която се е увеличила стойността на имота, вследствие на тези подобрения. 

ЗС не урежда възможност собственикът да иска от владелеца да вдигне, премахне направените подобрения. ЗС дава право на задържане само на добросъвестния владелец, като той има това право само до заплащане на подобренията и на разноските. Вземането за разноски и подобрения може да се предяви от владелците с първоначален иск, с насрещен иск, чрез възражения по предявен иск за връщане на вещта. Допустим е и възстановителен иск за съдебно установяване на вземането за разноски. 

23. Права и задължение на владелеца и държателя за добивите и плодовете, които са получили от чуждя имот.
Владелецът може да иска от собственика обезщетение за разноските за добивите (плодовете). Това са разноски извършени от владелеца, без които не биха се получили добиви (плодове). Те не са свързани нито със запазване на вещта, нито с увеличение на нейната стойност  и затова не са нито необходими, нито полезни разноски. Това са разноски за торове, семена, разораване. Не попадат и така наречените излишни разноски, като водоскоци, скулптори и други. Те не подлежат на обезщетяване от собственика. Затова владелецът може да си ги прибере, ако това е възможно, без да увреди вещта върху която са направени. 

Добросъвестният владелец става собственик на плодовете от чуждата вещ до предявяване на иска за връщането й. Недобросъвестният владелец няма право да получава добивите от чуждата вещ. Той дължи връщането им на собственика включително и обезщетения за тези, които е могъл да получи, но като си преспадне направените за тези плодове разноски. Ако недобросъвестния владелец е направил разноски, но не е получил плодове, той няма от какво да приспадне тези разходи, не може да извърши прихващане, защото няма насрещно вземане, няма вземане на собственика за тези плодове. Следователно правото за вземане на разноските за плодовете може да се упражни само чрез компенсация. 

24. Способи за придобиване и прекратяване на вещни права. Видове.

Юридически факти, с проявлението, на които правните норми предвиждат възникване или прекратяване на вещни права се означават, като способи за възникваяне и прекратяване на вещни права. Те са установени от закона. Правните субекти нямат свобода да уговарят други юридически факти, с които да придобиват или изгубват вещни права. Това се налага с оглед на правната сигурност в гражданския обмен. Съгласно ЗС правато на собственост се придобива чрез правна сделка, по давност или други начини, определени от закона. Видове способи на придобиване на вещни права:

Според липсата или наличието на правоприемственост:

1. Първични (оригинерни) - придобиването на право на собственост или вещно право върху чужда вещ, не изисква съществуването на това право от друго определено лице - например придобивната давност, завладяване на изоставени вещи.

2. Производно (деривативно) - когато в придобивния фактически състав се включва преходно съществуване на вещно право от друго лице, което той прехвърля на приобретателя. Тук е налице правоприемство. 

а) учредително - учредяване на ограничено вещно право, в полза на правоприемника, въз основа на съществуващо право на собственост, което се запазва. Пример – собственик учредява на свой имот право на строеж, в полза на друго лице.

б) прехвърлително - при него собственикът прехвърля на друго лице изцяло своето съществуващо право, което в пълен обем се придобива от правоприемника.


С оглед наличието на владение, като предпоставка за придобиване на вещни права.

1. Придобиване, основано на владението. За да се придобие право на собственост или вещно право върху чужда вещ е необходимо върху нея да е упражнявано владение през определен период от време. Пример – придобивната давност.

2. Придобиване независещо от владението. Който придобие вещно право, трябва да придобие и владението, за да може да упражнява и своето вещно право. Пример - при продажба купувачът получава и владение върху вещта, но при продажба на индивидуално определена вещ, собствеността преминава върху купувача от момента на постигане на съгласие, макар вещта да не е предадена. Купувачът става собственик, въпреки, че не е получил владението. Възможна е и обратната хипотеза, купувачът е предал владението върху определена вещ, на която  още не е станал собственик. Например – продажба на изплащане с уговорка, че купувачът запазва собствеността до окончателно плащане на цената.

Способи за прекратяване на вещни права.

1. Конфискация – (Наказание, състоящо се в принудително и безвъзмездно отнемане в полза на държавата на имущество на осъдения. С оглед на нейния обсег конфискацията може да бъде пълна или частична, идеална част от имуществото или на определени вещи или пари. Освен това конфискацията бива задължителна, когато законът задължава съда да наложи такова наказание, и факултативна, когато е предоставено на съда да постанови или не конфискация. Освен като вид наказание на конфискация (отнемане в полза на държавата) подлежат вещите, които са били предназначени или са послужили за извършването на умишлено престъпление, вещите - предмет на престъплението, както и придобитите чрез него, ако не подлежат на връщане или възстановяване. Наказанието конфискация може да засегне само налично имущество на осъдения, без да накърнява правата на трети лица. Не подлежат на конфискация необходимите на осъдения и на неговото семейство вещи за лично или домашно употребление, както и предметите, необходими на подсъдимия за упражняване на занятието му.)
2. Реституция.  Правен способ за възстановяване на предшестващо или принудително прекратено право на собственост върху определени от закона обекти в полза на държавата. Налице е правоприемство и производен деривативен способ за придобиване на собственост.

3. Приватизация. Способ за превръщане на публична собственост в частна, но само на стопански обекти, придобити от държавата не по принудителен начин, а създадени от нея. Налице е производен дериватен способ за придобиване право на собственост. 


Правото на собственост се изгубва, ако друг го придобие или собственикът се откаже от него. Правилата за придобиване на право на собственост ще намерят приложение и за загубване на вещни права. При всяко придобиване на определено вещно право, същото това право се прекратява за друго лице. За това способите за придобиване са и способи за прекратяване от гледна точка на праводателя. ЗС урежда и едно специфично право за прекратяване на собственост. Това е отказът от право на собственост. Той представлява едностранно волеизявление, с което се прекратява правото на собственост. Може да се прави отказ не само от право на собственост, но и от ограничени вещни права -  право на строеж, право на ползване, сервитути. Не е необходима специална форма. За движимите вещи може да бъде изрично волеизявление или да се осъществи с конклудентни действия - изхвърляне на вещта, изоставяне на владението. 

25. Придобиване чрез правни сделки. Правна същност.
Придобиването на вещни права чрез сделка е деривативен (производен) способ, защото при него вещното право преминава върху преобретателя, само ако праводателят е имал това право. Никой не може да даде това което няма. Собствеността се прехвърля по силата на постигнатото съгласие без да е необходим отделен акт на предаване на владението. Преобретателят може да стане собственик, макар вещта да не е предадена. Това е така наречения принцип за вещно действие на облигационния договор. Съгласно чл. 24 от ЗЗД при договори за прехвърляне на собственост или друго вещно право върху определена вещ, прехвърлянето или учредяването настъпва по силата на самия договор без да е нужно да се предаде вещта. При родово определени вещи собствеността се прехвърля, щом вещите бъдат определени по съгласие на страните, а при липса на такова, когато бъдат предадени. Собствеността преминава със самото съгласие и собственикът носи и риска от случайното погиване на вещта. Той е длъжен да плати, макар и да не може да получи погиналата вещ. Сделки за придобиване на право на собственост и на вещни права са двустранните сделки – продажба, замяна, дарение. Право на собственост може да се придобива и с едностранни сделки – завещание. За да произведат своето вещно действие, сделките трябва да са действителни и сключени при определена от закона форма. Всички актове, прехвърлящи собственост и учредяващи вещни права върху недвижими имоти се вписват в нотариалните книги. Сделката трябва да е действителна.

Изключение от принципа, че собствеността преминава с постигането на съгласие има в случаите:

При продажба на бъдещи вещи, сделката за бъдещата вещ е действителна, но купувачът става собственик едва, когато тя възникне като индивидуално определена вещ в бъдещето;
При продажба на алтернативно определени вещи – продавам пияно или лека кола. Така продавачът дължи и двете вещи, но задължението му се погасява с престиране на една от тях;

При продажба под отлагателно условие – продажба с уговорка за опитване или преглеждане и докато купувачът не одобри вещта, продавачът още е собственик;

При предварителен договор – той няма вещно действие и не прехвърля право на собственост. 

Придобиването на плодовете от една вещ от собственика – поддържа се становището, че от момента на отделяне на плодовете от вещта-майка, те се превръщат в самостоятелна движимост и от този момент се създава нова собственост върху нова вещ. Придобиването на собствеността става по производен начин – новото право произтича от правото на собственост върху вещта-майка. Приема се, че собственикът на растението е собственик и на плодовете, докато те не са отделени. Според ЗС плодовете принадлежат на собственика на вещта без значение дали са отделени или не. Според други не възниква ново право на собственост, защото няма друго лице преобретател. Собственикът на вещта става собственик и на плодовете, пряко на основание своето право на собственост. Тук липсва правоприемство, т.ъй като няма правоприемник и праводател. Придобиването на плодовете от собственика на вещта става по първичен начин. 

26. Придобиване по чл. 78 от ЗС. Правна същност.

Произход и функции на правилото по чл. 78 от ЗС - (Чл. 78. (Ал. 1, изм. - ДВ, бр. 100 от 1997 г.) Който придобие по възмезден начин владението на движима вещ или на ценна книга на приносител на правно основание, макар и от несобственик, но без да знае това, придобива собствеността, освен когато за прехвърлянето на собствеността върху движимата вещ се изисква нотариален акт или нотариална заверка на подписите. Това правило се прилага и за придобиване на други вещни права върху движима вещ. (Ал. 2, изм. - ДВ, бр. 31 от 1990 г.) Собственикът на открадната или загубена вещ може да я иска от добросъвестния владелец в тригодишен срок от кражбата или изгубването. Това правило не се прилага, когато владелецът е придобил вещта от държавно или общинско предприятие). Това правило е едно изключение от принципа, че никой не може да даде това, което няма. Придобилият добросъвестно и възмездно владението върху движима вещ става неин собственик, макар праводателят да не е бил собственик. Създава се едно ново правно основание за придобиване на собственост.
Приложно поле – влизат три вида вещи:

Движими вещи – всички вещи, които не са недвижими с изключение на авторските и патентните права, но материалните предмети, върху които те са обективизирани влизат в приложното поле на чл. 78 ЗС. Плодовете след отделяне на вещта-майка също могат да бъдат обект на придобиване по 78 ЗС; 

Ценни книги на приносител – особени движими вещи, писмени документи, материализиращи права (акции, облигации, конусаменти);

Вещни права върху движима вещ – случаите на залог или ползване на движима вещ. Ако едно лице на договорно основание за залог или ползване получи възмездно фактическа власт от не собственик на заложената или дадена за ползване вещ, то за владелеца възниква заложно право или право на ползване. 

Изключение от обхвата на 78 от ЗС – собственикът на открадната или загубена вещ може да я иска от добросъвестния владелец в три годишен срок от кражбата или изгубването. Става въпрос за случаите на кражба и грабеж. При установяване на владение чрез друго престъпление (присвояване) изключението не се прилага.     

 
Що се касае до загубените вещи това са такива, които имат собственик, но не се владеят от него. Ако не собственик намери такава вещ, той е длъжен да я предаде на собственика или на този, който я е изгубил, а когато те са неизвестни – в общинския съвет. Ако в едногодишен срок собственикът не се открие – вещта става общинска собственост. Общината придобива собствеността по първичен начин. Ценните книги на приносител не попадат в тези изключения, дори изгубени и откраднати, добросъвестния владелец става собственик на тези книги.    

       Последиците от изтичането на тригодишния срок, през който собственикът може да виндицира открадната или загубена вещ са, че добросъвестния владелец става собственик, а правото на собственост на собственика се погасява. Този ефект настъпва само, ако владелеца е добросъвестен. Недобросъвестниятне може да стане собственик и от него собственикътоже да виндицира вещта по всяко време. Ако след тригодишния срок недобросъвестният владелец прехвърли вещта на трето лице, което е недобросъвестно, то става собственик, защото тригодишния срок вече е изтекъл. Не може да се придобива по давност движима вещ, върху която е установено владение чрез престъпление. Това правило не се прилага, когато владелецът е придобил вещта от държавно или общинско предприятие – откраднати или загубени вещи придобити от държавно или общинско предприятие стават автоматически собственост на добросъвестния владелец. Собственикът в тези случаи не може да ги ревандикира.  

        Правилото по чл. 78 от ЗС се прилага при наличие на три лица – собственик, несобственик и владелец. От тях само владелецът не може да стане собственик. Несобственикът придобива фактическа власт от собственика, но няма да стане собственик. Третото лице не влиза в отношения със собственика, а с несобственика.

Елементи на фактическият състав.

Владение – за да се придобие собствеността по чл. 78 от ЗС преди всичко трябва да бъде установена фактическа власт върху движимата вещ. Няма значение дали праводателя (несобственика) е добросъвестен или не. 

Правна същност – чл. 78 от ЗС урежда един първичен способ за придобиване на право на собственост, тук няма правоприемство. Праводателят не е собственик и правоприемникът не може да я получи от него. Той става собственик по силата на закона на основание добросъвестно владение. Преобретателят черпи правата си не от праводателя, а пряко от закона. 

27. Придобиване по давност. Правна същност.
Понятие, правна уредба, функции. Придобиването по давност се определя като способ за придобиване право на собственост и други вещни права върху чужда вещ, чрез фактическо упражняване на тези права в продължение на определен от закона срок от време. Фактическият състав на придобиването по давност включва два елемента – владение и определен период от време. Владението трябва да е непрекъснато, то се прекъсва, ако се изгуби за повече от 6 месеца. Трябва да отговаря на условията на добросъвестно владение. Второто условие е изтичането на определен срок, през който се упражнява владението. За недвижимите имоти срокът е 10 години за добросъвестния владелец и 5 години за недобросъвестния. За движимите вещи срокът е 5 години. Срокът започва да тече от деня на установяване на владението.  Придобиването по давнот се урежда с оглед правната сигурност във взаимоотношенията.

Придобивна и погасителна давност. Общото при тези юридически факти е, че и двата вида са от типа на юридическите събития – определен период от време. 

Приложно поле. С придобивната давност могат да се придобиват само вещни права върху недвижими имоти, движими вещи, право на строеж или ползване, сервитути. Не може да се придобият по давност облигационни права, като вземания, залог, ипотека и възбрана. 

Видове придобивна давност: 

Кратка, 5-годишна давност – прилага се за придобиване на недвижим имот чрез добросъвестно владение. 

Дълга, 10-годишна давност - важи за придобиване на недвижим имот, когато владението върху него е недобросъвестно; Придобивна давност за недвижими имоти;
Придобивната давност за движими вещи е пет години.

Спиране на придобивната давност. Спирането на придобивната давност не е свързано със спиране или прекъсване на владението. Тя като период от време спира, въпреки че владението продължава. При това изтеклото време се запазва и може да се събира с времето изтекло след отпадане на обстоятелството предизвикало спирането. 

Прекъсване на погасителната давност. Това е заличаване действието на изтеклата придобивна давност до настъпване на предвидени в правната форма факти и след настъпването, на които започва да тече нова давност, която не се сумира с изтеклата. 

Присъединяване на владението.  За да се придобият по давност право на собственост или друго вещно право е необходимо владението да не е прекъснато. Владението е част от имуществото на наследодателя и то по право се придобива от наследниците. Друг случай на присъединяване на владение и при частно правоприемство – когато владелецът получава владението, въз основа на правен акт – продажба, замяна, съдебно решение. Може да се присъединява само еднородно владение.

Действие на изтеклата придобивна давност. С изтичане на определения от закона давностен срок владелецът може да придобие правото, което фактически е упражнявал. Това придобиване има първичен характер, понеже не произтича от правото на предишния собственик. Между него и новия собственик няма правоприемство. Придобивната давност няма автоматично действие. Тя не се прилага служебно от съда. Необходимо е владелецът, в полза, на когото е изтекла давността, да се позове на нея. Това става с възражение или искане за  снабдяване с нотариален акт или с установителен иск. Придобивната давност произвежда действия за напред от изтичане на срока и позоваване на давността. Отказ от изтекла давност не може да се прави, а може да се извърши само отказ от право на собственост.

28. Придобиване чрез конститутивни съдебни решение. Правна същност.

Конститутивни искове и конститутивни съдебни решения. Тук една от страните в правоотношението е овластена с едностранно волеизявление да предизвика промяна в правната сфера на другата страна, да учреди, измени или прекрати правоотношението. Съдебното упражняване на потестативни права става чрез конститутивни искове. С конститутивен иск се иска от съда да потвърди със сила на пресъдено нещо предявеното потестативно право и да постанови следващата от него промяна на гражданското правоотношение. Съдебното решение по конститутивния иск е юридически факт, който създава, изменя или прекратява правоотношението. 

Видове конститутивни съдебни решения за придобиване право на собственост:

Иск по чл. 19 ЗЗД –  всяка от страните по предварителния договор може да предяви иск за сключване на окончателен договор (чл. 19, ал. 3 от ЗЗД). В такъв случай договорът се счита за сключен от момента, в който решенето влезе в законна сила. Приложно поле е продажбата на недвижими имоти. Предварителният договор няма вещно действие, не прехвърля правото на собственост. Той не е придобивен способ за вещни права. Договорът се счита за сключен от момента, в който съдебното решение влезе в законна сила. Решението на съда замества самия договор. То прехвърля и собствеността,  следователно има и конститутивно действие. Съдебното решение не създава ново материално право, а е нов процесуален ред за осъществяване потестативното субективно право на страните. Решенето е основание за придобиване на вещно право на собственост. То е самостоятелен способ за придобиване на вещни права. 

       Иск по чл. 33 ЗС –  собственик на недвижим имот може да продаде своята част на трето лице само след като я предложи на другите съсобственици. Ако не стори това или уговори с третото лице привидно условия във вреда на останалите съсобственици заинтересования съсобственик може да изкупи частта му от третото лице по действително уговорените условия. Изкупуването става по съдебен ред чрез предявяване на конститувен иск, който трябва да се предяви в двумесечен срок от продажбата. Конститутивното съдебно решение по този иск създава продажбени отношения между изкупуващият съсобственик и трето лице. Съсобственикът трябва да плати дължимата цена в едномесечен срок от влизане на решенето в сила, а ако не плати решенето се смята за обезсилено по право. Конститутивното съдебно решение е юридически факт, прекратяващ продажбеното правоотношение между собственика не спазил изискванията и третото лице. Поражда ново продажбено отношение между другия съсобственик и третото лице. То се явява самостоятелен способ за придобиване право на собственост. 

       Чл. 288, ал. 2 от ГПК (отм.) – чл. 349, ал. 2 от ГПК в сила от 01.03.2008 г. (Претенции по сметки). При съдебна делба, ако неподеляемият имот е жилище, съдът по молба на сънаследникът оставя жилището в неговия дял, като уравнява дяловете на останалите сънаследници с други имоти. Ако това уравняване е невъзможно той осъжда наследника да заплати на другите сънаследници съответните части от равностойността на веща. Общият имот трябва да бъде жилищен (жилище или жилищно строителен парцел). Жилището трябва да е неподеляемо. Законът допуска жилището да се възложи на един от съделителите, който има най-голяма жилищна нужда. Последният има право да изкупи дяловете на останалите съделители като им заплати съответната равностойност. Затова жилището се оценява. Решението за възлагането на жилището има конститутивен характер. С него се признава и упражнява потестативно право на изкупуване на дяловете на останалите съделители. Правна последица е прехвърлянето на идеални части от съсобственосттана жилището на един от съделителите и създаване на продажбено отношение между него и останалите съделители.  Изкупуващият съделител става изключителен собственик на жилището и има право да иска въвод в жилището преди да е платил цената. Ако не се плати, възлагането може да бъде обезсилено. 

29. Придобиване по наследство, по закон и по завещание.


Наследството се открива в момента на смъртта в последното местожителство на умрелия. Не може да наследява нито по закон, нито по завещание този, който не е заченат при откриване на наследството и този роден неспособен да живее. Не може да наследява като недостоен този, който умишлено е убил или се е опитал да убие наследодателя (негов съпруг или дете), както и съучастникът в тези престъпления, също и който е набедил наследодателя в престъпление, който е склонил или възпрепятствал наследодателя чрез насилие или измама да направи, измени или отмени завещание, или който е унищожил, крил или подправил завещанието. Недостойният може да наследява, ако наследодателя го е признал изрично за достоен чрез акт нотариално заверено съдържание или чрез завещание. 

Наследство по закон. Децата на починалият наследяват по равни части, като деца се смятат и осиновените от наследодателя. Когато починалият не остави деца или други низходящи, наследяват по равно родителите. Когато починалият е оставил само братя и сестри, те наследяват по равни части. Когато починалият е оставил само братя и сестри заедно с възходящи, първите (братята и сестрите) получават 2/3, а останалите 1/3 от наследството. Съпругът наследява част равна на частта на всяко дете. Ако няма други наследници, съпруга получава цялото наследство. Низходящите на наследодателя, починали преди него или са недостойни се  заместват в наследяването от своите низходящи. 

Наследство по завещание. Всяко лице, което е навършило 18 год. и не е поставено под пълно запрещение и е способно да действа разумно, може да се разпорежда със своето имущество след смъртта си чрез завещание. Завещателят може да се разпорежда с цялото и имущество. Разпорежданията във всички случаи не могат да накърнят запазената част. Две или повече лица не могат да защитават с един и същи акт нито в полза едно на друго, нито в полза на трети лица. Завещателните разпореждания, които се отнасят до цялото имущество на завещателя се наричат общи и придават качеството на наследник на лицето в полза на което са направени. Завещателните разпореждания, които се отнасят до определено имущество са частни и придобиват качеството на завет. Завещателните разпореждания могат да бъдат направени под условия или тежест. 

Форма на завещанието:
Завещанието може да бъде нотариално или саморъчно. Нотариалното завещание се извършва от нотариус в присъствието на двама свидетели. 

Отмяна на завещанието.  Завещанието може да бъде отменено изрично с ново завещание или с нотариален акт, в който завещателят изрично завещава, че отменя изцяло или отчасти предишните си разпореждания. 

Недействителност на завещанието.  Завещанието е нищожно, когато е направено в полза на лице, което няма право да получава завещание, когато завещателните разпоредби изразяват мотиви противни на обществения ред и добрите нрави. Завещанието е унищожаемо, когато е направено от лице, което по време на съставянето му не е било способно да завещава; направено поради грешка насилие или измама. 

Изпълнител на завещанието.  Може да бъде възложено на едно или повече дееспособни лица. Изпълнителят на завещанието съставя опис на наследственото имущество, след като покани наследниците и заветниците да присъстват при описа. Той влиза във владение на наследственото имущество и го управлява, като не може да отчуждава имотите на наследството, освен при нужда и с разрешение на районния съдия. Районният съдия може да отстрани от длъжност изпълнителя на завещанието, ако той проявява небрежност или неспособност. 

30. Разпореждане с имоти собственост на общината. Условия и ред.
Разпореждането с имоти, собственост на общината е уредено е в гл. ІV от ЗОС - чл. 34.  
Разпореждане с недвижими имоти общинска собственост (ОС) е продажба, замяна, делба, учредяване и прехвърляне на вещни права и безвъзмездно прехвърляне на собственост или учредяване. Договорите, с които се извършва разпореждането с недвижими имоти се сключват в писмена форма от кмета на общината и си вписват от съдията по вписванията по местонахождение в общинския имот. 
Продажба извършва се с решене на общинския съвет или със заповед на кмета на общината след проведен търг или конкурс при условия и ред, определени със закон.

Замяна се извършва се от кмета след решене на общинския съвет. Въз основа на резултатите от търга (от решенето на Общинския съвет) се сключва договор за продажба (за замяна).

Безвъзмездно прехвърляне право на собственост става по решение на ОбС в полза на юридическо лице на бюджетна издръжка. 

Доброволна делба, при която е необходимо имотът да е съсобствен между общината и други лица. Извършва се по предложение на съсобствениците до кмета на общината или по инициатива на кмета.  Доброволната делба се извършва със съгласие на ОбС по местонахождение на имота. Въз основа на решенето на ОбС се сключва договор за доброволната делба с кмета на общината.

Право на строеж върху недвижим имот се учредява  по решение на ОбС след проведен търг или конкурс със заповед на кмета на общината. Възможно е в определени случаи правото на строеж да се учредява със заповед на кмета на общината без решение на ОбС. Когато учреденото право на строеж е с определен срок и след изтичане на същия, за който е учредено, построения обект преминава безвъзмездно в собственост на общината. Безвъзмездно право на строеж се учредява в полза на юридическо лице на бюджетна издръжка. Въз основа на резултата от търга или конкурса (решението на ОбС) се сключва договор с кмета на общината. 

Право на надстрояване или пристрояване – условията са същите като по реда на право на строеж. Правото на надстрояване и пристрояване на съществуващи сгради построени на общинска земя се учредява на собствениците на жилища в тези сгради без търг по цени определени от Общинския съвет. 

Право на ползване върху недвижим имот – учредява се по решение на Общински съвет след проведен търг или конкурс със заповед на кмета на Общината. С решението на Общинския съвет се определя начина на учредяване на правото на ползване – възмездно или безвъзмездно. Въз основа на решението кмета сключва договор .

Разпореждане с движими вещи – машини, съоръжения и оборудване се извършва от кмета на общината при условия определени от закон.

Компетентен орган за сделките е кметът на общината, а при невъзможност Председателя на Общинския съвет.

31. Разпореждане с имоти собственост на държавата (ДС). Условия и ред
Разпореждането с недвижими имоти, които са държавна собственост е продажбата и замяната им, извършването на делба на съсобствени недвижими имоти, учредяване на ограничени вещни права върху тях, както и безвъзмездното им прехвърляне в собственост или учредяване.

1. Продажба. Извършва се от областния управител по местонахождение на имота, след провеждането на търг при условия и ред, определени от Министерския съвет. Продажбата се извършва със заповед на обласния управител, въз основа, на която се сключва договор за продажба от  Областния управител, ведомствен ръководител, или упълномощено от него лице.
2. Замяна. Недвижим имот държавна собственост с недвижим имот, собственост на физически или юридически лица. Извършва се от областния управител със съгласието на министъра на регионалното развитие и благоустройството. Извършва се със заповед на областния управител, въз основа, на която се сключва договор за замяна. Сделката е с нотариална заверка на подписите и подлежи на вписване. 

Прекратяването на съсобствеността на държавата с физическите или юридическите лица върху недвижим имот се извършва по реда ГПК и ЗС.

Разпореждането с недвижими имоти, предоставени на ведомство, се извършва по искане на ръководителя на ведомството от областния Управител по определен ред. Продажбата или замяната на недвижим имот, чиято балансова стойност надхвърля 500 000 лева се извършва от МС по предложение на Министъра на РРБ. Въз основа на решението министърът издава заповед и сключва договор за продажба или замяна. 

Замяна на държавни жилища, ателиета и гаражи с такива, собственост на физически и юридически лица се извършва от областния управител по ред определен от МС. Замяната се извършва със заповед, а въз основа на нея се сключва договор.

Безвъзмездно прехвърляне на собственост върху недвижим имот.  Извършва се с решение на МС по предложение на Министъра на РРБ. Областният управител сключва договор, който се вписва в Агенция по вписвания. Исканията за безвъзмездно прехвърляне се правят чрез областния управител, който дава мотивирано становище.

Доброволна делба. Доброволна делба на съсобствен между държавата и физически или юридически лица недвижим имот се извършва по предложение на съсобствениците до областния управител, съответно до ръководителя на ведомството, на което е предоставен имота. Доброволната делба се извършва със съгласието на областния управител. 

Право на ползване. Ползването върху недвижим имот, който е държавна собственост се учредява със заповед на областния управител за срок не по-дълъг от 10 години, след проведен търг или конкурс, при условия и ред, определени от МС. Безвъзмездно право на ползване може да се учреди със съгласието на МС по предложение на Министъра на РРБ. Въз основа на заповедта, областният управител сключва договора.

Право на строеж. Учредява се безсрочно или за определен срок със заповед на областния управител. Учредява се възмездно от областния управител по местонахождение на имота след проведен търг или конкурс при условия и ред, определени от МС. Въз основа на заповедта, областният управител сключва договора. Правото на строеж може да се учредява безвъзмездно в полза на ЮЛ или организации на бюджетна издръжка от областния управител със съгласието на МС. 

Разпореждане с движими вещи (машини, съоръжения и оборудване)- Предоставени на ведомства се извършва възмездно от ръководител на ведомството. Ако ведомството е закрито от Министъра на финансите. 

Безвъзмездното прехвърляне на собственост на движими вещи на ЮЛ и други организации на бюджетна издръжка се извършва от областния управител, съответно от ръководителя на ведомството. 

Продажбата на излишни и негодни вещи се извършва чрез търг. Средствата от продажбата се използват за придобиване или ремонтиране на ДМА (дълготрайни материални активи). Разпореждането с конфискувани и отнети в полза на държавата недвижими имоти и движими вещи се извършват по условия и ред, определени от МС.

32. Придобиване на недвижими имоти чрез извършване на групов строеж.

Групов строеж имаме тогава, когато едни от парцелите или сграда се застроява, пристроява от две или повече лица, притежаващи вещни права върху недвижим имот – право на строеж, пристрояване, надстрояване. Правната форма е договор за групов строеж. 


Понятие – предмет на договорът за групов строеж е застрояване на недвижим имот, т.е. имот, който се намира в строителните граници и е предназначен за жилищно или вилно строителство, съгласно регулационните планове. 

Страни (участници) в договора за групов строеж са физически и юридически лица, които е нужно да притежават вещни права върху недвижими имоти. Те участват в груповия строеж с пари, труд или материали. Страните по договор за групов строеж предварително уочняват разпределението на застроените обекти, като след построяването на сградата извършват доброволна делба, съобразно договора за резпределение. 

Различаване на договора за групов строеж от други правни институти. 

38. Отчуждаване на недвижими имоти за задоволяване на държавни нужди.
Обезщетения. Правни последици на отчуждението и обезщетяването. Имоти и части от имоти собственост на физически или юридичедки лица могат да се отчуждават принудително само при наличие на влязъл в сила подробен устройствен план (ПУП) за задоволяване на държавни нужди, които не могат да бъдат задоволени по друг начин след предварително и равностойно парично обезщетение.

Основание за принудително отчуждаване може да бъде само влязъл в сила устройствен план, по силата, на който имотът е предназначен за задоволяване на държавни нужди и става публична държавна собственост. Заинтересованото ведомство прави мотивирано искане за отчуждаване до министъра на финансите и министъра на РРБ. Към искането се прилагат: копие от устройствения план; данни за имота и данни за собствениците; оценка на имота и финансова обосновка на предложението за отчуждаване.

Собствениците и ползвателите на имотите са длъжни да предоставят документите и да осигурят свободен достъп до имота. При отказ се търси съдействие на полицията. 

Министърът на финансите и Министърът на регионалното развитие и благоустройството одобряват или отхвърлят предложението в 14-дневен срок. Министърът на финансите се произнася относно финансовата обезпеченост, а министърът ра на регионалното развитие и благоустройството относно основанието за отчуждаване. Отчуждаването на имоти предназначени за изграждане на национални обекти се извършва с решение на МС по предложение на двамата министри. Извън тези случаи отчуждаването се извършва от областния управител по предложение на двамата министри. В решението на МС се посочват държавната нужда, вида, местонахождението, размера, цената на обезщетението и собствениците на имотите. Решението за отчуждаване се обнародва в държавен вестник. В заповедта на областния управител  се посочват вида, местонахождението, размера, цената, собствениците, търговската банка в която се внася обезщетението и датата, след която започва изплащането на правоимащите. Заповедта се връчва на собствениците на имотите по реда на ГПК. 

Решението на МС се обжалва пред ВАС в 14-дневен срок. Заповедта на Областния управител се обжалва пред Административен съд в 14-дневен срок. В 7-дневен срок от получаване на жалбата, МС (областния управител) я изпращат със становище до съда. Съдът се произнася по допускане на жалбата и насрочва делото. В 7-дневен срок след последното заседание съда се произнася по жалбата. Решението е окончателно и не подлежи на обжалване. 

Имотът се смята за отчужден от датата, когато се изплати определеното в заповедта (или в съдебното решение) обезщетение. Ако в 6-месечен срок собственикът не бъде обезщетен се отменя актът за отчуждаване. Обезщетението се внася от инвеститора на обекта в търговската банка по сметка на правоимащите. Инвеститорът побликува съобщение, с което уведомява собствениците на имотите в коя търговска банка е внесено обезщетението. Ако в 3-годишен срок от отчуждаването не са започнали мероприятия, бившият собственик може да иска отмяна на отчуждаването след възстановяване на полученото обезщетение. Държавата дължи на собственика обезщетение за нанесени вреди. 

39. Отчуждаване на недвижими имоти за задоволяване на общински нужди. Условия и ред.  Обезщетения.

Недвижими имоти или части от тях собственост на юридически и физически лица могат да се отчуждават принудително само за задоволяване на общински нужди, които не могат да бъдат задоволени по друг начин, след предварително и равностойно парично обезщетение или друг равностоен имот. Така отчужденият имот се обявява за публична общинска собственост. Производството по отчуждаване се открива с решение на ОбС взето с мнозинство повече от ½ от общия брой на съветниците.        

Основание за вземане на решение от ОбС за принудително отчуждаване е влязъл в сила подробен градоустройствен план, по силата, на който имотът е предназначен за задоволяване нуждите на общината. Общинкият съвет мотивира нуждата и невъзможността тя да бъде задоволена по друг начин и конкретизира имота, който следва да бъде унищожен. Кметът на общината уведомява собственикът по реда на ГПК за откриване на производство по отчуждаване и оценка на недвижимият му имот. Собствениците и обитателите на недвижимите имоти са длъжни да осигурят свободен достъп до тях. При отказ се иска съдействието на МВР. Кметът на общината провежда преговори със собственика за покупко-продажба на имота, а при отказ, за начина на обезщетяване. За резултата кметът уведомява Общинският съвет. При постигане на съгласие относно размера и начина на обезщетяване се сключва договор за покупко-продажба или замяна, като производството по отчуждаване се прекратява. При не постигане на съгласие кметът по решение на Общинския съвет отнася въпроса пред Административен съд. Съдът се произнася по наличието на общинска нужда; спазване на процедурата по отчуждаване; съобразяване на начина на обезщетение; оценка на обезщетявания и отстъпения имот. Решението на съда е окончателно, то замества договора между страните. При отказ да се удовлетвори искането на общината производството се прекратява. Ако в 6-месечен срок от влизане в сила на решенето или на съдебното решене, собственикът не бъде обезщетен по негово искане Административният съд отменя акта за отчуждаване. Имотът се счита за отчужден, когато се изплати определеното обезщетение или когато се издаде нотариален акт за собственост на отстъпения обезщетен имот. Ако в 3-годишен срок от отчуждаването на имота той не бъде използван по предназначение, собственикът има право да иска от Административният съд да отмени отчуждаването и да постанови възстановяване на даденото от двете страни. Общината дължи обезщетение за причинени вреди на собственика. По отчуждителните производства не се събират данъци и такси.

40. Приращение, преработване и присъединяване.

Първични способи за придобиване на правото на собственост са: приращение, присъединяване, преработване, придобиване на право на собственост върху изгубени вещи, намиране на съкровище и завладяване.
Приращение (Срастване по естествен или изкуствен начин на две вещи, с което едната - главната вещ - се увеличава - (Чл. 92. Собственикът на земята е собственик и на постройките и насажденията върху нея, освен ако е установено друго. Чл. 93. Добивът от вещта, като плодове, прираст от добитък, наем и други такива, принадлежи на собственика й.)  Право, по силата, на което собственикът на една вещ придобива собствеността на всичко онова което се съединява или корпорира в неговата вещ било то по естествен или изкуствен начин. Приращението може да се дължи на действието на човек или на природни сили. С оглед на това се разграничава изкуственото и естественото приращение. Под действието на човека приращение имаме, когато едно лице направи постройка в чужд имот – гараж или направи трайни насъждения. Няма значение с чии материали това е сторено. Всичко това, с което се увеличава стойността на имота принадлежи на собственика на земята, доколкото разбира се не е уговорено друго. 

      Присъединяване - чл. 97 ЗС -  когато чужда вещ е присъединена като части към главна вещ по такъв начин, че не би могла да се отдели без съществено увреждане на главната вещ. Собственикът на тази вещ придобива правото на собственост и върху прсъединената част със задължение да обезщети нейния собственик. Присъединяването трябва да е извършено по такъв начин, че присъединената вещ да не може да се отдели без съществени повреждания на главната вещ. Освен това присъединената вещ трябва да принадлежи на другото лице – сграда съединена с друга сграда. Ако съединяването е със земята, е налице приращение. Присъединената вещ загубва своята самостоятелност. Съгласно ЗС не се има предвид така нареченото смесване в случаите, когато еднородни заместими вещи се съединяват – например две купи сено. Тук няма главна вещ, нито второстепенна. 

      Особен случаи на присъединяване – чл. 98 от ЗС – принадлежността следва главната вещ, ако не е постановено или уговорено друго. 

       Преработване – чл. 94 и 96 ЗС – преработването на една вещ от лице, което не е неин собственик поражда и вещни правоотношения, особено, ако стойността на труда е много по-голяма от тази на материалите, или ако материалите принадлежат на различни лица – например от обикновен гранит склуптор е направил статуя. Въпросът е кой е собственикът на новата вещ. Отговорът е визиран в чл. 94 и чл. 96 от ЗС – лице направило нова вещ от чужди материали, става собственик на вещта, ако стойността на изработването надминава стойността на материала и ако лицето не е знаело, че материалът принадлежи на друг. 

Фактически състав на преработването по чл. 94 и чл. 96 ЗС:  Да е налице изработване на вещ; Вещта да е нова, да има нова качествена характеристика, различна от тази на съставящите я материали; Стойността на труда за изработване да надминава стойността на материалите към момента на възникване на вещта; Изработващият да не знае, че материалът е чужд в момента на изработването. 

Всички тези условия трябва да съществуват кумулативно. Ако липсва някой от елементите собственикът на материала става собственик на новата вещ. Може и да се откаже от нея. 

        Възможно е материалите, от които е изработена вещта да принадлежат на различни лица. Тогава собственик на вещта става този, на когото принадлежи главния материал. Главен е материалът, чиято стойност е по-висока. Ако имат еднаква стойност, за главен материал се приема този, който е в по-голямо количество и обем. Ако нито един от материалите, които принадлежат на различни собственици не може да се счете за главен върху новосъздадената вещ възниква съсобственост. 

41. Конфискация и отнемане на движими и недвижими имоти.
       Конфискацията е принудително и безвъзмездно отнемане в полза на държавата на определени, принадлежащи лично на престъпния деец имуществени обекти, постановено от съда, като предвидено в закона наказание. Предмет на конфискация могат да бъдат само определени имуществени права на дееца. В състава на имуществото влизат не само имуществени, но и лични неимуществени права, като право на име, семейни права. Последните не могат да бъдат предмет на конфискация. Сред вещните права най-често предмет на конфискация е правото на собственост или вещни права върху чужда вещ. Конфискацията е допустима, както върху движими, така и върху недвижими вещи. Вещното право, което се отнема трябва да принадлежи лично на дееца. То може да бъде в съсобственост и може да се конфискува идеална част, принадлежаща на дееца.   

       Конфискацията е допустима и разпростира своето действие само към личните вещи, собственост на дееца към момента на постановяване на присъдата. Бъдещи права не могат да бъдат обект на конфискация, нито пък минали. По хуманни съображения са изключени права върху някои вещи, необходими за лично и домашно потребление на осъдения и семейството (несеквестируемо имущество). Ако върху конфискуваните вещи има учредени вещни права те се запазват, тъй като следват вещта. Ако предмет на конфискация са облигационни права, държавата отговаря към кредиторите, съразмерно на конфискуваната част от имуществото.    

       Конфискацията се налага с осъдителна присъда. Принудителното отнемане в полза на държавата на определени вещи, настъпва в момента на влизане на присъдата в сила. Това положение създава впечатление за първично придобиване. В действителност обаче се касае за деривативен (вторичен) способ за възникване право на държавна собственост върху конфискувани вещи. Държавата ще стане носител на отчуждено право само дотолкова, доколкото то е принадлежало на осъдения. Ако се окаже, че конфискуваните вещи принадлежат на друго лице, в тази част присъдата ще бъде ревизирана и отменена. В НК се предвижда отнемане в полза на държавата на вещи, които са предназначени или послужили за извършване на престъпление. Те могат да бъдат предмет на конфискация, само ако са послужили, като оръдие или средство за извършване. 
        Конфискацията стои близко до глобата. Конфискацията е принудително и безвъзмездно отнемане на вещни (облигационни) права. Глобата също е имуществена санкция, но тя се състои в това, че установява едно парично задължение в полза на държавата. С глобата не се придобива вещно право, а едно вземане, с което се иска от осъдения да престира определен парична сума.


Конфискация- отчуждаване. Конфискацията е винаги безвъзмездно отнемане на вещи, а отчуждаването не е свързано с престъпление и нарушение. Отчуждавеното се прави с оглед задоволяване на определени държавни или обществени потребности. Отчуждаването е винаги възмездно.
43. Надзор и актуване на имотите държавна и общинска собственост. Правна същност на актуването. Деактуване - условия, ред и правни последици.
      Терминология – терминът „акт” се използва като волеизявление на компетентен държавен орган, относно придобиване и учредяване или прекратяване на право на собственост или на други вещни права. Волеизявлението има за своя последица съставяне на официален писмен документ. ЗС урежда възможността да се урежда правото на собственост и право на строеж върху държавна и общинска земя на недържавни субекти (юридически и физически лица), право на ползване и др. Отстъпването на вещни права върху държавни и общински имоти се извършва от съответния държавен административен орган със заповед на кмета по местонахождение на недвижимия имот. Договорът трябва да бъде сключен в писмена форма. Нотариална форма не е необходима. От момента на сключване на договора се прехвърля (учредява) вещно право върху преобретателя. Писмената форма е достатъчно условие за действителността на сделката с държавни недвижими имоти. Ако преобретателят не е държавен субект, сделката подлежи на вписване, за да се даде гласност на прехвърлянето и да се противопостави на трети лица. Третото лице може да установи от книгите за вписване при нотариуса  настоящия носител на вещните права. Възниква въпросът как преобретателят може да провери дали държавата е собственик или титуляр на вещното право, което прехвърля. За държавните и общински  имоти не се водят нотариални актове и вписвания. За тях има специален ред за отчетност. 

Ред за актуване.  Понятие:  актуването е съвкупност от действия извършвани от овластен държавен орган по записване на обстоятелства, свързани със съществуването и промените в правото на държавна и общинска собственост върху недвижими имот в специални актове и подреждане на тези актове в книги за държавните недвижими имоти. Актуването е необходимо условие за управление и стопанисване на държавните имоти. 

Обекти на актуване.  На актуване подлежат само държавни (общински) недвижими имоти в границите на регулационните планове на населените места и вилните зони. Извън тези граници се актуват само сградите с припадащите им се дворни места, включително и сградите в държавен горски фонд. Актуват се и стопански недвижими имоти, ако са в зони определени за държавни (общински) нужди. Не се актуват временните постройки.
Органи и ред за актуване.  Воденето на актовите книги е в компетентността на Службите „Държавни имоти” при Общинския съвет и кметствата. Тези органи служебно са задължени да издирват и заемат незаетите от държавата имоти или да съставят актове за тях. Актовете се съставят по образец установен от министерството на финансите.  Съставител на акта е служител от Служба „Държавни имоти”. Актът се съставя в два екземпляра, а ако е свързан с държавна тайна не се изпраща в Общинския съвет. Съставеният акт, подписан от съставителя се подписва от кмета. Единият екземпляр се съхранява в кметството, а другият в служба “Държавни имоти” при областния управител. Актовете се обозначават с последователни номера, подшиват се в актови книги и се съхраняват в служба “ДИ”. Актовете се отбелязват всички промени в правото на собственост (или правото на строеж, ползване и подобрения в тези имоти). Водят се следните книги: главна книга, картотека, азбучници. 
Правна същност на актуването.   Разграничават се два момента  във връзка със съставяне на акт на определен държавен имот и втори - отбелязвания върху вече съставен акт. В първият случай се касае до перфектен акт на компетентен държавен орган. Волеизявленето на органа няма конститутивни действия. Законът не свързва с този акт възникване и прекратяване на правото на държавна (общинска) собственост, нито учредяването на вещни права. Прехвърлянето на право на собственост или учредяването на вещни права настъпва от сложен фактически състав – административен акт плюс договор. Актуването няма за предмет и удостоверяване на правните сделки с държавни недвижими имоти.  То не може да бъде условие за действителността на тези сделки. Актуването наподобява нотариалните удостоверения на правото на собственост, но не може да се отъждестви с тях, тъй като нотариалното удостоверяване се извършва от овластен орган – нотариус. Нотариусът е длъжен да провери дали молителят е собственик, докато службата” ДИ” няма задължение да събира доказателства за това, че имотът е държавен.  Нотариусът може да издаде, но може и да откаже издаване на нотариален акт, ако молителят не е доказал своето право на собственост, докато служба “Държавни имоти” е длъжна да актува всеки имот, щом е от определената категория. 
       Актовете за държавни и общински имоти представляват по своята правна същност административни удостоверителни документи. Изявлението на държавния орган само доказва, че посочения в акта имот е държавна (общинска) собственост. Неговото действие е само доказателство, в чл. 19 от ЗС е визирано  право на собственост върху държавни и общински недвижими имоти може да се удостоверява с документ, издаден въз основа на книгите, които се водят за тези имоти. Актът не замества самото придобивно основание. Правото на държавна собственост може да съществува и без да е съставен акт за конкретния имот. Може да е съставен акт и без да е налице придобивно основание или пък актът да съществува и след като основанието е отпаднало. Актуването следователно има само обвързваща доказателствена сила на един официален документ. Съставеният акт е годно доказателствено средство за установяване правото на държавна собственост в съдебен процес.


Що се касае до отбелязванията върху актовете, правните норми не свързват с тези отбелязвания никакви други последици. Те имат значение само на официален документ. 
 
Деактуване:  Ако един недвижим имот неправилно е актуван като държавен или ако основането за актуване е отпаднало, истинският собственик може да иска отписване (деактуване) на имота от актовите книги. Молбата за деактуване се подава в служба “ДИ”. Към искането се прилага писмени доказателства, че имотът е собственост на молителя. Ако от представените доказателства е видно, че молителят е собственик, имотът се деактува по нареждане на Министъра на финансите и се връща на собственика. При отказ да се извърши деактуване заинтересованият собственик може да предяви иск за собственост срещу държавата. Ако иска бъде уважен, Министърът на финансите може да нареди отписване на имота като държавен. 

44. Вписване на актовете в нотариалните книги.  Реална и персонална система за вписване – история, цел и обхват. Правен режим на вписването. Актове, подлежащи на вписване: актове за прехвърляне на собственост и други вещни права, други договори и актове, искови молби и съдебни решения, ипотеки и възбрани. 
Понятие за вписване.  Терминът вписване се ползва с две значения: първо като нотариално производство, развиващо се по правилата на ГПК и второ, като гражданско-правно вписване,  в смисъл на държавен акт на компетентен орган по записване на обстоятелства по реда на извършването им или заявяване и подреждането на тези актове в специални книги, за да се даде гласност на извършените действия. В този смисъл вписването е юридически факт с гражданско-правно действие. 


Целта на вписването е да се даде гласност на подлежащите на вписване актове, като по този начин се даде и защита на преобретателя. Вписването прави придобивния акт противопоставим на всяко трето лице вписало или придобило вещно право след вписването на придобивния акт на първи преобретател. Вписването  дава възможност на всеки гражданин, който придобива вещно право да провери дали праводателят е собственик, дали имотът не е обременен с ипотеки или други тежести и дали вече не е прехвърлен на друг. 

Актове подлежащи на вписване – правните субекти нямат свобода да определят кои сделки трябва да бъдат вписани. Съгласно ЗС се вписват всички актове, с които се прехвърля право на собственост или се учредява, прехвърля или прекратява друго вещно право върху недвижим имот, договорите, с които се прехвърля наследство, в което има недвижими имоти, актове за отказване от право върху недвижими имоти, договори за делба на недвижими имоти, договори за наем на недвижими имоти за срок по-дълъг от една година от посоченото се вижда, че вписването обхваща четири групи актове:

- Актове относно недвижими имоти;
- Искови молби и съдебни решения по тях;
- Ипотеки;
- Възбрани и други обезпечения.
Техника на вписването. Осъществява се чрез комплекс от действия от компетентен нотариус служебно или по искане на страните участващи в акта или на всеки, който има правен интерес от вписването и приключва чрез съответното отбелязване на съответните обстоятелства в нотариалните книги.  Вписването се извършва от нотариус. При прехвърляне и учредяване на вещни права върху недвижими имоти вписването започва служебно от нотариуса. Вписването на други документи по договор за наследство, откази, делби, съдебни решения, наем, ипотека започва по искане на страните. Вписването се извършва в специални актови книги. Актовите книги се записват в специален входящ регистър, като се отбелязва върху самия акт номера, под който е записан в регистъра и номера в книгата, в която е подреден. След впиване в регистъра, нотариалният акт се подрежда в съответната книга. За да стане вписването известно на трети лица, то се нанася в партидна книга. В нея се записват имената на отчуждителя на недвижимия имот, а при вписването на искови молби и решения – имота на ответника. Проверката дали едно лице има партида при нотариуса става по азбучен указател. Книгите се заверяват от Министерство на правосъдието и се пазят при нотариуса. Със системата на записване се цели да се даде гласност на определени обстоятелства. 
       Действия за вписването на актове за недвижими имоти.  С него се цели преобретателят да провери дали праводателят е собственик и дали върху имота има тежести или вещни права. Вписването доказва, че вписаният договор е сключен и всеки може да узнае това. Вписването не е елемент от фактическия състав на акта (договора). Ако сделката има недостатък, вписването не го санира. Ако преобретателят не е бил собственик, въпреки че нотариалният акт е вписан, той не може да отблъсне искането на същинския собственик, като се обоснове само с вписването на нотариалния акт. Смисълът и значението на вписването е, че актовете до вписването не могат да се противопоставят на трети лица, които по-рано са придобили от същия собственик и вписали вещните права върху недвижимия имот. Нотариусът е длъжен да вписва всеки нотариален акт за прехвърляне на недвижим имоти, като случай на невписване,  когато те се извършват не с нотариален акт, а със съдебно решение. В този случай, ако вещното право е прехвърлено няколко пъти, меродавен е редът за вписване на правото, което принадлежи на първия. С извършването на вписването, актът придобива действие спрямо всички, което не е само осведомително действие, но и може да се противопоставя на трети лица. Вписването има действие занапред от момента на вписването. 
Действие на вписването по искови молби и съдебни решения. Вписването се извършва от длъжностното лице по вписването при съответната Агенция по вписванията. Действието се състои в това, че ако след вписването трети лица придобият вещно право или наложат възбрана върху същия имот, те не могат да противопоставят тези свои права на ищеца. След постановяване на съдебното решене, ако искът бъде уважен в 6-месечен срок трябва да се поиска отбелязване в нотариалните книги, чрез прилагане на препис от решенето. Ако отбелязването не се извърши в този срок, вписването губи действието си. Ако пък се извърши след този срок, меродавно е новото с по-късна дата. Вписването на искови молби и съдебни решения по тях цели да даде гласност на решението. Това е неговото декларативно действие. Ако исковата молба не е вписана, решението, което е постановено по нея няма действие спрямо трети лица. Ако една сделка бъде обявена за нищожна или унищожаема, дори да не е вписана исковата молба тя си остава нищожна. 

Действия по вписването на ипотеки. Ипотеките биват два вида – договорни и законни. И двата вида ипотеки подлежат на вписване. Договорната ипотека се учредява с вписване на договор за ипотека сключен във форма на нотариален акт. Следователно вписването няма декларативно, а има конститутивно учредително действие. В случая вписването е фактически елемент от състава на договора за ипотека и ако не се извърши няма ипотека и договорът е нищожен. Подобно е положението и при законната ипотека. Те трябва да бъдат вписани по искане на кредитора. Вписването има действие в срок от 10-години от момента на извършването. То се заличава със съгласието на кредитора, дадено в писмена форма и с нотариална заверка на подписа или въз основа на влязло в сила съдебно решение.  

Действие на вписване на откази от право на собственост – отказът от право на собственост и други вещни права е един от способите за прекратяване на вещно право. Те подлежат на вписване. Отказът е едностранна сделка, която, за да произведе действие е необходима писмена форма и нотариална заверка. Отказът трябва и да е вписан. Той има декларативно действие, но като елемент  от фактическия състав на подписа има и конститутивно действие - право на собственост върху недвижим имот се смята, че има от момента на вписване. То има действие занапред. Отказ от отказа е недопустим. Отказът може да бъде унищожен по съдебен ред, ако има пороци. 
Конспект за изпит:

1.  Понятие за вещно право. Вещно право като част от обективното гражданско право и като учебна дисциплина. Предмет, система и източници на вещното право.

2.  Понятие за вещи /имоти/. Видове вещи: недвижими имоти и движими вещи. Недвижими имоти: видове: жилищни, вилни, гаражи, ателиета, стопански и други недвижими имоти. 
3.  Недвижими имоти в границите и извън границите на населените места.
4. Владение и държане. Понятие, разграничение между владение и държане. Видове владения. Придобиване и изгубване на владението и държането.

5. Добросъвестно владение. Понятие. Правно значение на добросъвестното владение.

6.  Защита на владението и държането.

7.  Понятие за собственост и право на собственост. Право на собственост като обективно и субективно право. Форми и видове права на собственост. Съдържание на правото на собственост. Видове субективни вещни права. Съотношение и разграничение между правото на собственост и другите вещни права.

8.  Право на държавна собственост.

9.  Право на общинска собственост

10. Право на собственост на кооперации и други юридически лица.

11. Право на собственост на физически лица.

12. Съсобственост.Понятие и видове. Съпритежание на другите вещни права. Способи за възникване на съсобствеността. Права и задължения на съсобствениците. Особености на съсобствеността между държавата и гражданите.

13. Управление и използване на съсобствената вещ. Особен режим на съсобствените недвижими имоти: застрояване, разделяне на парцели и сгради на самостоятелни обекти.Прекратяване на съсобствеността. Понятия и способи. 
14. Изкупуване на дял от съсобствен недвижим имот. Способи за изкупуване по ЗС, ЗУТ, ГПК. Права и същност на изкупуването.


15. Етажна собственост. Понятие и правен режим. Възникване и прекратяване на етажната собственост.

16. Управление на етажната собственост. Органи на етажната собственост. Контрол върху решенията на общото събрание и управителния съвет.
17. Право на строеж. Понятие, предмет, съдържание. Учредяване, упражняване и прекратяване.

18. Право на надстрояване. Понятие, предмет, съдържание, учредяване и упражняване. Вещно правни и облигационно правни последици, възникващи при учредяване и упражняване.

19. Право на ползване. Понятие, видове, предмет, съдържание. Учредяване, упражняване и прекратяване.

20. Защита на правото на собственост и другите вещни права. Видове: административна, наказателна и гражданско правна защита. Вещно правна защита. Разграничаване между посесорна и петиторна защита. Ревандикационен иск.

21. Негаторен иск. Иск за определяне на граници. Установителни искове. Искове за непълноти и грешки в кадастралния план.

22. Права на владелеца и държателя за разноските и подобренията, направени в чужд имот.

23. Права и задължения на владелеца и държателя за добивите и плодовете, които са получили от чуждия имот.
24. Способи за придобиване и прекратяване на вещни права. Видове.

25. Придобиване чрез правни сделки. Правна същност.

26. Придобиване по чл.78 от ЗС. Правна същност.

27. Придобиване по давност. Правна същност.

28. Придобиване чрез конститутивни съдебни решения. Правна същност.

29. Придобиване по наследство /по закон и по завещание/. Правна същност.

30. Разпореждане с имоти, собственост на общината. Условия и ред.

31. Разпореждане с имоти, собственост на държавата. Условия и ред.

32.Придобиване на недвижими имоти чрез извършване на групов строеж. 33. Придобиване на недвижими имоти чрез участие в ЖСК. 
34. Регулиране на недвижими имоти с устройствени планове. Общи и подробни планове.

35. Подробни устройствени планове. Видове. Създаване и одобряване. Изменение – условия и ред.

36. Застрояване на урегулирани и неурегулирани поземлени имоти. Разрешаване на строителството. Условия и ред. Инвестиционен проект и строително разрешение. Строителен надзор и разрешение за ползване на завършения строеж. Строителна забрана.

37. Технически изисквания при придобиване и делба на недвижими имоти по ЗУТ.

38. Отчуждаване на недвижими имоти за задоволяване на държавни нужди. Обезщетения. Правни последици на отчуждението и обезщетяването.

39. Отчуждаване на недвижими имоти за задоволяване на общински нужди. Условия и ред. Обезщетения.

40. Приращение, преработване, присъединяване. 
41. Конфискация и отнемане на движими и недвижими имоти.

42. Актове за недвижими имоти. Видове актове за придобиване на недвижими имоти и вещни права върху тях. Констативни актове.
43. Надзор и актуване на имотите държавна и общинска собственост. Правна същност на актуването. Деактуване - условия, ред и правни последици.

44. Вписване на актове в нотариалните книги. Реална и персонална система за вписване – история, цел и обхват. Правен режим на вписването. Актове, подлежащи на вписване: актове за прехвърляне на собственост и други вещни права, други договори и актове, искови молби и съдебни решения, ипотеки и възбрани. 
45. Ред на вписване. Органи на вписването. Книги за извършване на вписването по Закона за собствеността и по Закона за кадастъра и имотния регистър. Правно значение  на вписването в нотариалните книги и действието му.
PAGE  
42

